Σύμφωνα με νεότερα δεδομένα που παρουσιάστηκαν στο 24ο Ετήσιο Συνέδριο της Ευρωπαϊκής Ακαδημίας Δερματολογίας και Αφροδισιολογίας (EADV) στην Κοπεγχάγη, η σεκουκινουμάμπη προσφέρει υψηλά επίπεδα επίτευξης καθαρού δέρματος και σταθερή αποτελεσματικότητα σε ασθενείς με μέτρια ως σοβαρή ψωρίαση κατά πλάκας, ενώ διατηρεί ευνοϊκό προφίλ ασφάλειας σε διάστημα τριών ετών.

Σε αυτή τη μελέτη επέκτασης, 320 ασθενείς έλαβαν σεκουκινουμάμπη σε σταθερό δοσολογικό σχήμα για τρία έτη. Το 69% πέτυχε καθαρό ή σχεδόν καθαρό δέρμα (PASI 90) στο πρώτο έτος. Αυτή η ανταπόκριση διατηρήθηκε εξαιρετικά καλή μετά από τρία έτη, καθώς το 64% των ασθενών εξακολούθησε να εμφανίζει ανταπόκριση PASI 90. Επιπλέον, το 43% των ασθενών διατήρησε πλήρως καθαρό δέρμα (PASI 100) κατά το τρίτο έτος (από το 44% στο πρώτο έτος). Το 83% πέτυχε τον καθιερωμένο θεραπευτικό στόχο επίτευξης καθαρού δέρματος PASI 75 με τη συμπλήρωση τριών ετών.

Ο πρωτεύων στόχος της μελέτης επέκτασης ήταν η αξιολόγηση της μακροπρόθεσμης ασφάλειας και ανοχής της σεκουκινουμάμπης σε ασθενείς με μέτρια ως σοβαρή χρόνια ψωρίαση κατά πλάκας. Ο δευτερεύων στόχος ήταν να εκτιμηθεί η μακροπρόθεσμη αποτελεσματικότητα των 300 mg και 150 mg σεκουκινουμάμπης κατά την χορήγηση σε θεραπευτικό σχήμα επαναθεραπείας ανάλογα με τις ανάγκες έναντι του θεραπευτικού σχήματος σταθερού μεσοδιαστήματος σε ασθενείς που είχαν εμφανίσει ανταπόκριση PASI 75 κατά την εβδομάδα 12. Οι μετρήσεις αποτελεσματικότητας περιλάμβαναν το ποσοστό των ασθενών που πέτυχαν PASI 75, PASI 90 και PASI 100 καθώς και τις ανταποκρίσεις IGA mod 2011 0/11.

Η σεκουκινουμάμπη είναι ένα ανθρώπινο μονοκλωνικό αντίσωμα που αδρανοποιεί εκλεκτικά την κυκλοφορούσα ιντερλευκίνη-17Α (IL-17A). Η IL-17A εντοπίζεται σε μεγάλες συγκεντρώσεις στο δέρμα που έχει προσβληθεί από ψωρίαση και είναι ο προτιμώμενος στόχος για τις ερευνητικές θεραπείες. Η σεκουκινουμάμπη δρα αναστέλλοντας τη δράση της ιντερλευκίνης-17A, μιας πρωτεΐνης που εντοπίζεται σε υψηλές συγκεντρώσεις στο προσβεβλημένο από τη νόσο δέρμα.

<strong>Τον Ιανουάριο 2015, η σεκουκινουμάμπη (σε συνιστώμενη δόση 300 mg σε ΕΕ/ΗΠΑ) έγινε ο πρώτος αναστολέας της IL-17A που εγκρίθηκε στην Ευρώπη και στις ΗΠΑ.</strong> Στην Ευρώπη η σεκουκινουμάμπη είναι η μοναδική βιολογική θεραπεία πρώτης γραμμής που έχει εγκριθεί για τη συστηματική θεραπεία της μέτριας ως σοβαρής ψωρίασης κατά πλάκας σε ενήλικες ασθενείς. Στις ΗΠΑ έχει εγκριθεί ως θεραπεία για τη μέτρια ως σοβαρή ψωρίαση κατά πλάκας σε ενήλικες ασθενείς που είναι υποψήφιοι για συστηματική θεραπεία ή φωτοθεραπεία (θεραπεία με φως).

Εκτός από την ΕΕ και τις ΗΠΑ, η σεκουκινουμάμπη έχει εγκριθεί στην Ελβετία, στην Αυστραλία, στον Καναδά και σε αρκετές άλλες χώρες για τη θεραπεία της μέτριας ως σοβαρής ψωρίασης κατά πλάκας και στην Ιαπωνία για τη θεραπεία της μέτριας ως σοβαρής ψωρίασης κατά πλάκας και της ψωριασικής αρθρίτιδας (PsA).

Περισσότεροι από 9.600 ασθενείς έχουν λάβει αγωγή με σεκουκινουμάμπη σε κλινικές μελέτες για διάφορες ενδείξεις και περισσότεροι από 9.000 ασθενείς έχουν λάβει αγωγή μετά την κυκλοφορία του φαρμάκου στην αγορά.

<strong>Η ψωρίαση προσβάλλει το 3% του παγκόσμιου πληθυσμού ή περισσότερους από 125 εκατομμύρια ανθρώπους.</strong>