Tο <strong>μήνυμα</strong> ότι <strong>πρέπει να σταματήσει η ανθρωποθυσία προσφύγων στο Αιγαίο</strong>, που ντροπιάζει τον ευρωπαϊκό πολιτισμό, έστειλε ο Αλέξης Τσίπρας από το αεροδρόμιο «Ελ.Βενιζέλος», κατά την τελετή για την <strong>αναχώρηση 30 προσφύγων με προορισμό το Λουξεμβούργο</strong>.

Αναφερόμενος στους 30 πρόσφυγες που εγκαινίασαν τη διαδικασία της μετεγκατάστασης, σημείωσε ότι ήρθαν διακινδυνεύοντας να χάσουν τη ζωή τους στο Αιγαίο, περνώντας δια πυρός και σιδήρου και σήμερα έχουν τη δυνατότητα να πραγματοποιήσουν ένα ταξίδι στην ελπίδα για μια καλύτερη ζωή, έχουν τη δυνατότητα να πραγματοποιήσουν τα όνειρά τους.

Ο Αλέξης Τσίπρας τόνισε ότι η ελληνική κυβέρνηση έχει επίγνωση ότι αυτοί οι 30 μπροστά στους χιλιάδες που έρχονται είναι σταγόνα στον ωκεανό, «αλλά θέλουμε η σταγόνα αυτή να γίνει ρυάκι ανθρωπιάς και αλληλεγγύης».

Ο πρωθυπουργός επανέλαβε ότι χρειάζεται <strong>συνεργασία ΕΕ - Τουρκίας</strong>, ώστε η ταυτοποίηση και οι διαδικασίες επανεγκατάστασης προσφύγων να ξεκινούν από τη γειτονική χώρα και όχι από τα νησιά της Ελλάδας.

Παράλληλα, αναφέρθηκε στη φιλοξενία των Ελλήνων, κάνοντας ειδική μνεία στη φωτογραφία με τις γιαγιάδες από τη Λέσβο που ταΐζουν ένα βρέφος από τη Συρία, η οποία αποτέλεσε και το φόντο των δηλώσεων του πρωθυπουργού.

«Όλοι έχουμε εντυπωσιαστεί από τα χαμόγελα των παιδιών που αναχώρησαν. Κανείς δεν αφήνει την πατρίδα του χωρίς λόγο» τόνισε ο πρόεδρος του Ευρωπαϊκού Κοινοβουλίου <strong>Μάρτιν Σουλτς</strong>, ο οποίος ευχαρίστησε τους διεθνείς οργανισμούς και τις ελληνικές αρχές.

Ο κ. Σουλτς εξέφρασε την ελπίδα ότι η σημερινή διαδικασία θα οδηγήσει στην αύξηση του αριθμού των προσφύγων που θα μετεγκατασταθούν και τόνισε ότι η Ελλάδα, ως μια χώρα που έχει πληγεί από την οικονομική κρίση και ζει και την προσφυγική κρίση, θα πρέπει να θεωρηθεί ότι βρίσκεται σε έκτακτες συνθήκες.

Αυτή την ώρα δοκιμάζονται οι αντοχές, πάνω στις οποίες χτίστηκαν οι αξίες της Ευρώπης, τόνισε ο Ευρωπαίος επίτροπος Μετανάστευσης, Εσωτερικών Υποθέσεων και Ιθαγένειας<strong> Δημήτρης Αβραμόπουλος</strong>, χαρακτηρίζοντας ανησυχητικά τα φαινόμενα ξενοφοβίας και ρατσιμού.

«Αυτό που είδατε σήμερα, πρεπει να γίνει η ρουτίνα μας» είπε ο αναπληρωτής υπουργός Μεταναστευτικής Πολιτικής<strong> Γιάννης Μουζάλας</strong>, υπογραμμίζοντας ότι δεν πρέπει να γίνει ρουτίνα και να συνηθίσουμε τους ανθρώπους που πνίγονται στο Αιγαίο.