<b>Το μυοκάρδιο, που υφίσταται βλάβες λόγω εμφράγματος μυοκαρδίου μπορεί να αποκατασταθεί, τουλάχιστον έως ένα σημείο, από τα πολυδύναμε αρχέγονα κύτταρα, που υπάρχουν είτε στο ίδιο το μυοκάρδιο είτε στον μυελό των οστών. </b>

Η εγκατάσταση των πολυδύναμων αρχεγόνων κυττάρων στο μυοκάρδιο είναι ένας από τους πολύ υποσχόμενους τομείς της αναγεννητικής ιατρικής.

<b>Η αντικατάσταση των, εξαιτίας του εμφράγματος νεκρωμένων, κυττάρων του μυοκαρδίου, από τα αρχέγονα κύτταρα που διαφοροποιούνται προς νέα μυοκαρδικά κύτταρα θα μπορούσε να διορθώνει τις βλάβες της καρδίας και να αποκαθιστά τη λειτουργία της. </b>

Μέχρι σήμερα πιστεύαμε ότι τα μυοκαρδιακά κύτταρα  μετά από έμφραγμα του μυοκαρδίου, δεν είχαν την ικανότητα να αναγεννηθούν προκαλώντας έτσι μια μόνιμη βλάβη στη καρδία.
<div>
<div class="bannergroup">
<div class="banneritem">
<div class="clr"><span class="highlight1">Όμως μια σημαντική ανακάλυψη έρχεται να ανατρέψει την αντίληψη αυτή και να δείξει ότι τα κύτταρα του μυοκαρδίου μπορούν να αναγεννηθούν και να πολλαπλασιαστούν μετά από το έμφραγμα.</span></div>
</div>
</div>
</div>
Το γεγονός αυτό δημιουργεί νέες θεραπευτικές ελπίδες με την πιθανότητα πλέον της επιδιόρθωσης του μυοκαρδίου μετά από έμφραγμα και την αποφυγή μόνιμης βλάβης.

Οι Αμερικανοί ερευνητές από τη Νέα Υόρκη μελέτησαν τα κύτταρα του μυοκαρδίου από 13 ασθενείς που είχαν υποστεί έμφραγμα του μυοκαρδίου και από 10 φυσιολογικά άτομα.

Πήραν δείγματα του μυοκαρδίου, 4 έως 12 μέρες μετά από το έμφραγμα, βασικά από δύο περιοχές της καρδίας: από την ζώνη που ήταν σε άμεση επαφή με την περιοχή που υπέστη το έμφραγμα και από μια περιοχή μακριά από την περιοχή του εμφράγματος.

Μέτρησαν με ειδικές μεθόδους την πρωτείνη Ki67 η οποία είναι δείκτης αναγέννησης των μυοκαρδιακών κυττάρων. Επίσης μελέτησαν μιτώσεις των κυττάρων αυτών, οι οποίες είναι δείκτες του αναδιπλασιασμού και πολλαπλασιασμού τους.

<b>Βρήκαν ότι στους ασθενείς που είχαν υποστεί έμφραγμα οι δείκτες αναδιπλασιασμού των κυττάρων (πρωτείνη Ki67 και μιτωτικός δείκτης) ήταν πολύ πιο ψηλοί.</b> Στις περιοχές δίπλα από την ζώνη που είχε υποστεί έμφραγμα ήταν 70 φορές ψηλότεροι και σε άλλες περιοχές ήταν 24 φορές ψηλότεροι.

<b>Μετά από τη σημαντική αυτή ανακάλυψη, η επόμενη πρόκληση είναι να βρεθεί από πού προέρχονται τα κύτταρα του μυοκαρδίου που πολλαπλασιάζονται. </b>

Το ερώτημα είναι κατά πόσο τα κύτταρα αυτά αποτελούν μια υποκατηγορία των ώριμων κυττάρων του μυοκαρδίου ή μήπως είναι αρχέγονα πολυδύναμα κύτταρα που βρίσκονται μέσα στην καρδία και έχουν την ικανότητα ν' αναπτυχθούν και να πολλαπλασιαστούν μετά από το έμφραγμα.

<b>Σύμφωνα με τους ερευνητές ορισμένα προκαταρκτικά στοιχεία δείχνουν ότι πράγματι μέσα στην καρδία υπάρχουν αρχέγονα πολυδύναμα κύτταρα που έχουν την ικανότητα να πολλαπλασιαστούν και να δημιουργήσουν τις διάφορες μορφές των κυττάρων της καρδίας.</b> Με λίγα λόγια θα μπορούσαν να δημιουργήσουν νέο μυοκάρδιο εκεί που έχει δημιουργηθεί βλάβη από το έμφραγμα.

Εάν αυτό αποδειχθεί τότε οι γιατροί θα μπορούσαν να να τοποθετήσουν τα κύτταρα αυτά στις περιοχές που έχουν υποστεί βλάβη με αποτέλεσμα αυτές να επιδιορθώνονται καλύτερα και να μειώνονται τα περιστατικά καρδιακής ανεπάρκειας.

Συμπερασματικά θα πρέπει να τονίσουμε ότι η ανακάλυψη αυτή είναι πολύ σημαντική και πιθανόν να έχει αξιόλογες θεραπευτικές προεκτάσεις.

<b>Τα πολυδύναμα κύτταρα που έχουν την ικανότητα να αναγεννώνται μετά από έμφραγμα θα μπορούσαν να τοποθετηθούν στις περιοχές που έχουν υποστεί έμφραγμα και να μειώνουν τις βλάβες του μυοκαρδίου δημιουργώντας νέο ιστό. </b>

<b> Το γεγονός αυτό θα μείωνε τις επιπλοκές και την καρδιακή ανεπάρκεια που προκαλούνται από το έμφραγμα και θα μπορούσε να βελτιώσει δραματικά την πρόγνωση της πάθησης αυτής.</b>