Άκαρπη ήταν η συνάντηση των εκπροσώπων του Ιατρικού Συλλόγου Αθηνών με τον υπουργό Εργασίας, Γιώργο Κατρούγκαλο, καθώς απορρίφθηκαν οι διορθωτικές προτάσεις της κυβέρνησης σχετικά με την πρώτη πενταετία.

Σημειώνεται ότι οι γιατροί, που ζητούν την απόσυρση του νομοσχεδίου, απορρίπτουν τις διορθωτικές προτάσεις της κυβέρνησης σχετικά με την πρώτη πενταετία, υποστηρίζοντας «ότι αυτό δεν αφορά τον ιατρικό κόσμο, για τον οποίο μετά το αγροτικό και την ειδικότητα θα έχει παρέλθει η ευνοϊκή πενταετία», όπως αναφέρουν σε σχετική ανακοίνωσή τους.

Υπενθυμίζεται ότι η κυβέρνηση προτείνει για τους νέους επιστήμονες τις εξής βελτιώσεις στο ασφαλιστικό νομοσχέδιο:

- Για την πρώτη πενταετία άσκησης επαγγέλματος: Υπολογισμός των εισφορών στο 80% του μισθού του ανειδίκευτου εργάτη, δηλαδή στα 468 ευρώ, αντί για τα 586 ευρώ.

- Για τα δύο πρώτα χρόνια άσκησης επαγγέλματος: Εισφορά στο 14% αντί για 20%.

- Για τα επόμενα τρία χρόνια άσκησης επαγγέλματος: Εισφορά στο 17%, αντί για 20%.
