Οι περισσότεροι υπνοβάτες δεν νιώθουν πόνο στα νυχτοπερπατήματά τους, αποκαλύπτει έρευνα στη Γαλλία. Το εντυπωσιακό είναι ότι ακόμα και ασθενείς με σοβαρά τραύματα συχνά δεν αντιλαμβάνονται ότι κάτι πήγε στραβά παρά μόνο το επόμενο πρωί.

Συνολικά 47 υπνοβάτες ανέφεραν ότι είχαν τραυματιστεί τουλάχιστον μία φορά στη διάρκεια επεισοδίου υπνοβασίας. Μόνο οι δέκα από αυτούς ξύπνησαν από τον πόνο, ενώ οι υπόλοιποι 37 δεν ξύπνησαν την ώρα του τραυματισμού και ένιωσαν πόνο μόνο αργότερα τη νύχτα ή το επόμενο πρωί.

Οι ερευνητές του Νοσοκομείου Gui-de-Chauliac στο Μονπελιέ παραδέχονται ότι αδυνατούν να εξηγήσουν το φαινόμενο, το οποίο εξάλλου περιπλέκεται από μια δεύτερη, επίσης εντυπωσιακή παρατήρηση: σε σχέση με τους υγιείς εθελοντές, οι υπνοβάτες ήταν τέσσερις φορές πιθανότερο να αναφέρουν ότι υποφέρουν από πονοκεφάλους στη διάρκεια της ημέρας και δέκα φορές πιθανότερο να πάσχουν από ημικρανίες.