Κλειδί για την προστασία της καρδιαγγειακής υγείας αποτελεί η αερόβια άσκηση, υποστηρίζει μελέτη της Α' Πανεπιστημιακής Κλινικής του «Ιπποκράτειου» Νοσοκομείου Αθηνών.

Σύμφωνα με τους ερευνητές της μελέτης, η μέτριας έντασης αερόβια άσκηση, όπως το περπάτημα, η κολύμβηση και η ποδηλασία, υπερισχύει έναντι των άλλων μορφών άθλησης ως προς την προστασία του καρδιαγγειακού συστήματος.

Η επιστημονική ομάδα του νοσοκομείου, με επικεφαλής τον καθηγητή Καρδιολογίας, Δημήτριο Τούσουλη και τη συμμετοχή των Ευ. Οικονόμου και Δ. Αθανασίου, διαπίστωσε ότι η μέτριας έντασης αερόβια άσκηση έχει επιπλέον προστατευτικές επιδράσεις στην αγγειακή υγεία.

Σύμφωνα με επιστημονικά στοιχεία που παρουσιάστηκαν κατά τη διάρκεια του ετήσιου συνεδρίου της Ευρωπαϊκής Καρδιολογικής Εταιρείας, στο Λονδίνο, η τακτική ή και καθημερινή μέτριας έντασης αερόβια άσκηση, αρχής γενομένης ειδικά από νεαρή ηλικία, ασκεί ευεργετική επίδραση στην αγγειακή λειτουργία.