Η κυβέρνηση Ομπάμα ζητεί από το Κογκρέσο περισσότερα από 1,8 δισ. δολάρια, ως έκτακτη χρηματοδότηση για την καταπολέμηση του ιού Ζίκα στις ΗΠΑ και άλλες χώρες, ανακοίνωσε ο Λευκός Οίκος.

Η χρηματοδότηση θα κατανεμηθεί ανάμεσα στο υπουργείο Υγείας, την Υπηρεσία για τη Διεθνή Ανάπτυξη (AID), και το Στέιτ Ντιπάρτμεντ, για να υποστηριχθούν προγράμματα ελέγχου των κουνουπιών, έρευνας για την ανακάλυψη εμβολίου, καθώς και παροχής υπηρεσιών υγείας σε εγκύους με χαμηλό εισόδημα, αναφέρεται στην ανακοίνωση.

Μέρος του ποσού θα διατεθεί για να βοηθηθούν χώρες οι οποίες πλήττονται από τον Ζίκα να καταπολεμήσουν καλύτερα τα κουνούπια και να ελέγξουν τη μετάδοση του ιού.
