Δωρεάν φυσικοθεραπείες θα προσφέρουν οι φυσικοθεραπευτές στη Θεσσαλονίκη, στο πλαίσιο των κινητοποιήσεων τους με αφορμή την αυριανή πανελλαδική απεργία τους.

Μιλώντας στο ΑΠΕ-ΜΠΕ η Βασιλική Καμπά, φυσικοθεραπεύτρια-υπεύθυνη δημοσίων σχέσεων του Περιφερειακού Τμήματος Θεσσαλονίκης, Κιλκίς και Χαλκιδικής του Πανελλήνιου Συλλόγου Φυσικοθεραπευτών, τόνισε σχετικά ότι: «Ο προϋπολογισμός του ΕΟΠΥΥ για φυσικοθεραπείες είναι 62 εκατ. ευρώ. Το κόστος των φυσικοθεραπειών που έγιναν πανελλαδικά ανέρχεται στα 90 εκατ.. Κάθε χρόνο στο πλαίσιο της εφαρμογής του clawback και του rebate από τον ΕΟΠΥΥ παρέχονται δωρεάν από τους φυσικοθεραπευτές δύο εκατ. φυσικοθεραπευτικές συνεδρίες συνολικού κόστους 28 εκατ..

Με άλλα λόγια, οι φυσικοθεραπευτές παρέχουν υπηρεσίες για 12 μήνες και αμείβονται για 6 μήνες. Στα πλαίσιο αυτού του εξαναγκασμού λοιπόν, οι συμβεβλημένοι με τον ΕΟΠΥΥ φυσικοθεραπευτές της Θεσσαλονίκης του Κιλκίς και της Χαλκιδικής αποφάσισαν να προσφέρουν δωρεάν φυσικοθεραπείες για τελευταία φορά αύριο το πρωί στις 10.00–12.00 στον προαύλιο χώρο του φυσικοθεραπευτηρίου του ΕΟΠΥΥ (Μαρτίου 20), ενημερώνοντας παράλληλα ασφαλισμένους και Τύπο για τη δραματική κατάσταση του κλάδου και τον άμεσο κίνδυνο “λουκέτου” στα εργαστήρια τους».
