Επιδημία ιογενούς γαστρεντερίτιδας έπληξε την περασμένη εβδομάδα του Γάλλους τουρίστες σε πολυτελές ξενοδοχείο της Ρόδου, σύμφωνα με τις εκτιμήσεις των ειδικών του ΚΕΕΛΠΝΟ. Αιτία της γαστρεντερίτιδας πιθανολογείται ότι ήταν ο νοροϊός, ένας RNA ιός ιδιαίτερα μεταδοτικός από άνθρωπο σε άνθρωπο και ανθεκτικός στα συνήθη απολυμαντικά. Ο νοροϊός ευθύνεται για το 50% των γαστρεντερίτιδων που οφείλονται σε τρόφιμα και προκαλεί κάθε χρόνο πάνω από 200 εκατ. λοιμώξεις στις ανεπτυγμένες χώρες της Δύσης.

Όπως επισημαίνουν οι ειδικοί του ΚΕΕΛΠΝΟ, το φαινόμενο βρίσκεται πλέον σε ύφεση και το σημαντικό από εδώ και πέρα είναι η λήψη μέτρων ώστε να μην υπάρξουν περισσότερα κρούσματα. Τα σχετικά μέτρα για την αποτελεσματική και άμεση αντιμετώπιση εμφάνισης γαστρεντερίτιδας έχουν αναρτηθεί από τον Ιούνιο στη σελίδα του Κέντρου, ενώ είχαν κοινοποιηθεί και στο Ξενοδοχειακό Επιμελητήριο και τις Δ/νσεις Δημόσιας Υγείας και Κοινωνικής Αλληλεγγύης των Περιφερειακών Ενοτήτων της χώρας.

Παράλληλα, σε σχετική ανακοίνωση που εξέδωσε σήμερα το Κέντρο Ελέγχου και Πρόληψης Νοσημάτων, τονίζεται ότι το Κέντρο είχε ενημερωθεί εξαρχής για την επιδημία και είχε στενή συνεργασία με τη Διεύθυνση Δημόσιας Υγείας και Κοινωνικής Αλληλεγγύης της Περιφερειακής Ενότητας Δωδεκανήσου. 

Σύμφωνα με τα διαθέσιμα επιδημιολογικά δεδομένα το ΚΕΕΛΠΝΟ αναφέρει ότι:

-Το φαινόμενο ξεκίνησε στις 12 Αυγούστου 2014 και αφορούσε σε ήπιας συμπτωματολογίας γαστρεντερίτιδα (έμετοι και διάρροιες διάρκειας 1-2 ημερών), τόσο σε ενοίκους όσο και σε εργαζομένους της εν λόγω ξενοδοχειακής μονάδας.
-Κρούσματα αναφέρθηκαν κυρίως μέχρι τις 18/08/14, ενώ το ποσοστό των καταγεγραμμένων κρουσμάτων σε ενοίκους και εργαζομένους δεν ήταν ανησυχητικό. 
-Κανένα περιστατικό δε χρειάστηκε νοσηλεία.
-Δεν παρατηρήθηκε μεγαλύτερος αριθμός κρουσμάτων σε κάποιο συγκεκριμένο group ή σε κάποιο συγκεκριμένο όροφο του ξενοδοχείου και μεταξύ των κρουσμάτων υπάρχουν άτομα πολλαπλών εθνικοτήτων.
-Αποτελέσματα εργαστηριακού ελέγχου σε κλινικά δείγματα αναμένονται τις επόμενες ημέρες.
-Το ΚΕΕΛΠΝΟ δεν έχει ενημερωθεί για παρόμοιο συμβάν σε άλλες ξενοδοχειακές μονάδες της Ρόδου αυτή την περίοδο, ενώ δεν παρατηρείται αύξηση των κρουσμάτων γαστρεντερίτιδας στην κοινότητα πέρα από τα αναμενόμενα για την εποχή επίπεδα σύμφωνα με τις τοπικές υπηρεσίες υγείας.

Το ΚΕΕΛΠΝΟ έχει ήδη ενημερώσει τους αρμόδιους Ευρωπαϊκούς φορείς δημόσιας υγείας σχετικά με το θέμα και συνεχίζει να παρακολουθεί το φαινόμενο.
