<p>Στο υπουργείο Υγείας βρίσκονται αυτή τη στιγμή περισσότεροι από 20 βουλευτές του ΣΥΡΙΖΑ, για να ζητήσουν εξηγήσεις από τον υπουργό, Παναγιώτη Κουρουμπλή, σχετικά με τη δέσμευση των αποθεματικών των νοσοκομείων. </p>
<p>Η αναστάτωση των βουλευτών οφείλεται στο γεγονός ότι τα ΜΜΕ εχθές σημείωναν ότι η κυβέρνηση έχει σκοπό να προχωρήσει και στη δέσμευση των ταμειακών διαθέσιμων των νοσοκομείων, κάτι που όμως, ο κ. Κουρουμπλής φαίνεται να αρνείται μέχρι στιγμής. </p>
<p>Όπως δήλωσε ο ίδιος το πρωί μιλώντας σχετικά στην εκπομπή «Αντιθέσεις» στον Alpha 989 και στους Δήμο Βερύκιο και Πέτρο Κουσουλό, «Δεν υπάρχουν αποθεματικά στα νοσοκομεία, αν διαβάσεις και την ΠΝΠ θα δεις ότι δεν αφορά στα νοσοκομεία η εντολή αυτής της πράξης». </p>
<p>Τα παραπάνω επιβεβαιώνουν και πηγές από το υπουργείο Υγείας, που σημειώνουν ότι η πολιτική ηγεσία του υπουργείου δεν προτίθεται να προχωρήσει σε δέσμευση των αποθεματικών και μάλιστα, σήμερα έγιναν τηλεφωνικές επικοινωνίες με τους διοικητές των νοσοκομείων για το θέμα.</p>
<p>Ωστόσο, οι βουλευτές του ΣΥΡΙΖΑ δε φαίνεται να… πείθονται, και έτσι επικοινώνησαν με τον κ. Κουρουμπλή και έκλεισαν ραντεβού για σήμερα. </p>
<p>Άλλωστε και η δήλωση του κ. Κουρουμπλή λίγο νωρίτερα στον τηλεοπτικό σταθμό Star, ότι «Υπάρχει εξαίρεση για τους φορείς εκείνους τα αποθεματικά των οποίων είναι απαραίτητα για τις επόμενες 15 ημέρες», αφήνει όλα τα ενδεχόμενα ανοιχτά. </p>
<p>Την ίδια ώρα, νωπές είναι ακόμα οι μνήμες από τη στιγμή που η κυβέρνηση, όταν ανακοίνωσε τις προθέσεις της για δεσμεύσεις αποθεματικών σε δήμους και περιφέρειες, διέψευδε ότι η τακτική αυτή θα αφορούσε και στα ασφαλιστικά ταμεία, για να&#8230; διαψεύσει εκ νέου τον εαυτό της, λίγες ώρες αργότερα. </p>