Ένας βασικός λόγος που οι άντρες πεθαίνουν νωρίτερα από τις γυναίκες είναι η υπερβολική τους... περηφάνια και κατά συνέπεια η άρνηση να επισκεφθούν το γιατρό, δείχνει μια νέα επιστημονική μελέτη που δημοσιεύεται στην επιθεώρηση Preventative Medicine.

Αυτή η στάση –και όχι σημαντικές βιολογικές διαφορές ανάμεσα στα δύο φύλα– εξηγεί εν μέρει το μικρότερο προσδόκιμο ζωής των αντρών.

Τα νέα στοιχεία δείχνουν ότι οι άντρες όχι μόνο πιστεύουν ότι ο γιατρός είναι για τους «αδύναμους», αλλά μάλιστα αγνοούν εν γνώσει τους ανησυχητικά συμπτώματα, σε μια προσπάθεια να φανούν γενναίοι!

Ερευνητές από το Πανεπιστήμιο Ρούτγκερς των ΗΠΑ θέλησαν να εξετάσουν βαθύτερα τις αιτίες πίσω από τις διαφορές στο προσδόκιμο ζωής μεταξύ αντρών και γυναικών.

«Οι άντρες εκτιμάται πως πεθαίνουν περίπου πέντε χρόνια νωρίτερα από τις γυναίκες, όμως αυτό δεν μπορεί να αποδοθεί σε βιολογικές διαφορές ανάμεσα στα δύο φύλα», δηλώνει η καθηγήτρια Ψυχολογίας του Ρούτγκερς, Ντιάνα Σάντσεζ.

Μερικοί από τους τεκμηριωμένους παράγοντες κινδύνου που εξηγούν τη διαφορά στο προσδόκιμο είναι η μεγαλύτερη έκθεση των αντρών στη βία και τον πόλεμο, οι αυξημένοι δείκτες χρήσης ναρκωτικών ουσιών και η μεγαλύτερη κατανάλωση αλκοόλ μεταξύ των αντρών. Ωστόσο, σύμφωνα με τους ερευνητές, η νοοτροπία και η στάση των αντρών απέναντι στο γιατρό είναι ένας ακόμη καθοριστικός παράγοντας που πρέπει να περιλαμβάνεται στη λίστα.

&nbsp;