Το ύψος της μητέρας φαίνεται πως επηρεάζει άμεσα τον κίνδυνο να γεννήσει πρόωρα σύμφωνα με αμερικανική έρευνα που δείχνει πως οι κοντές γυναίκες έχουν μικρότερη διάρκεια εγκυμοσύνης και γεννούν μωρά μικρότερου βάρους και πριν την ώρα τους.

Οι ερευνητές του Ερευνητικού Κέντρου March of Dimes του Οχάιο, που έκαναν τη δημοσίευση στο περιοδικό «PLoS Medicine», ανέλυσαν στοιχεία για σχεδόν 3.500 τοκετούς γυναικών. Κατέληξαν στο συμπέρασμα ότι το ύψος της μητέρας -το οποίο καθορίζεται κυρίως από γενετικούς παράγοντες- παίζει ρόλο στο πόσο πρόωρα θα γεννήσει μια γυναίκα.

Ο πρόωρος τοκετός αποτελεί σημαντικό παράγοντα κινδύνου για θάνατο του νεογέννητου, ενώ επιδρά αρνητικά στην ανάπτυξη και υγεία του παιδιού. Παγκοσμίως υπολογίζεται ότι περίπου 15 εκατομμύρια παιδιά γεννιούνται πρόωρα κάθε χρόνο και πάνω από ένα εκατομμύριο πεθαίνουν εξαιτίας επιπλοκών. Τα μωρά που επιβιώνουν στην πρόωρη γέννα, μπορεί να εμφανίσουν σοβαρά προβλήματα υγείας στην υπόλοιπη ζωή τους (αναπνευστικά, νοητική καθυστέρηση, απώλεια όρασης κ.α.).

Όπως δήλωσε ο υπεύθυνος της μελέτης καθηγητής Λούις Μούγκλια του Πανεπιστημίου και του Νοσοκομείου Παίδων του Σινσινάτι, προς το παρόν «δεν υπάρχει σαφής εξήγηση γιατί το ύψος της μητέρας επηρεάζει τη διάρκεια του τοκετού, αλλά αυτό θα μπορούσε να οφείλεται όχι μόνο στα γονίδια, αλλά επίσης στη διατροφή και στο περιβάλλον της μητέρας».