Το ποσό των 500.000 δολαρίων προσέφερε στους Γιατρούς Χωρίς Σύνορα το Ίδρυμα Σταύρος Νιάρχος, για την καταπολέμηση της επιδημίας του φονικού ιού Ebola. 

«Η δωρεά θα προσφέρει γενική υποστήριξη στις προσπάθειες των Γιατρών Χωρίς Σύνορα, βοηθώντας την οργάνωση να αντιμετωπίσει τις αυξανόμενες προκλήσεις στην αντιμετώπιση της επιδημίας. Επιπλέον, μέρος της δωρεάς θα διατεθεί για την υποστήριξη κέντρων προσφύγων στην Αιθιοπία, τα οποία φιλοξενούν πρόσφυγες από το Σουδάν και έχουν υποστεί μεγάλες καταστροφές από πλημμύρες στην περιοχή», αναφέρει η σχετική ανακοίνωση του ιδρύματος.

«Ο Παγκόσμιος Οργανισμός Υγείας έχει κηρύξει τη μεγαλύτερη αυτή καταγεγραμμένη επιδημία του ιού Έμπολα ως “κατάσταση έκτακτης ανάγκης για τη δημόσια υγεία σε παγκόσμια κλίμακα”. Οι διεθνείς προσπάθειες για την αναχαίτιση της εξάπλωσης του ιού απαιτούν άμεση υποστήριξη και περιλαμβάνουν, μεταξύ άλλων, την ιατρική περίθαλψη, την εκπαίδευση προσωπικού υγειονομικής περίθαλψης, τον έλεγχο των λοιμώξεων, την επιδημιολογική επιτήρηση, τα συστήματα συναγερμού και παραπομπής, καθώς και την εκπαίδευση και κινητοποίηση των κοινοτήτων. Οι Γιατροί  Χωρίς Σύνορα είναι η διεθνής οργάνωση ανθρωπιστικής βοήθειας που ηγείται των προσπαθειών αντιμετώπισης της επιδημίας του ιού Έμπολα στη Δυτική Αφρική», επισημαίνεται ακόμη.

Κατά τη διάρκεια της 18ετούς δράσης του, το Ίδρυμα Σταύρος Νιάρχος έχει προσφέρει 60 δωρεές αρωγής έκτακτης ανάγκης προκειμένου να συμβάλει σε επείγουσες και αυξημένες ανάγκες σε όλο τον κόσμο, ενώ το 1999, η οργάνωση τιμήθηκε με το Βραβείο Νόμπελ Ειρήνης «ως αναγνώριση του ανθρωπιστικού έργου που παρέχει σε διάφορα σημεία του πλανήτη».

Η είδηση της προσφοράς του Ιδρύματος Σταύρος Νιάρχος μεταδόθηκε και από πολλά ξένα ειδησεογραφικά μέσα. 
