Παράξενοι όγκοι που βρέθηκαν σε έναν ασθενή από την Κολομβία αποδείχθηκε ότι δεν αποτελούνταν από ανθρώπινα κύτταρα, αλλά από κύτταρα μιας <strong>παρασιτικής ταινίας</strong> που κανονικά αναπτύσσεται <strong>στο έντερο</strong>.

«Μείναμε έκπληκτοι από την ανακάλυψη αυτού του νέου είδους ασθένειας» δήλωσε<b> </b>στο Γαλλικό Πρακτορείο Ειδήσεων ο Άτις Μίλενμπακς, παθολόγος των αμερικανικών Κέντρων Ελέγχου και Πρόληψης Νοσημάτων (CDC), όπου εξετάστηκαν δείγματα των όγκων.

Ο ασθενής ήταν 41 ετών, όταν παρουσίασε πυρετό, βήχα, απώλεια βάρους και αδυναμία, το 2013. Ήταν θετικός στον ιό HIV και δεν ακολουθούσε φαρμακευτική αγωγή, αυτό όμως δεν εξηγούσε τα συμπτώματα.

Οι γιατροί διαπίστωσαν ότι ο ασθενής είχε στο έντερο του μια ταινία του είδους <strong>Hymenolepis nana</strong>, καθώς και μικρούς αλλά περίεργους όγκους στους πνεύμονες και τους λεμφαδένες.

Δείγματα των όγκων εστάλησαν στα CDC όπου διαπιστώθηκε ότι τα κακοήθη κύτταρα, τα οποία είχαν διεισδύσει σε υγιείς ιστούς σαν καρκίνος, δεν ήταν ανθρώπινα. Οι γενετικές εξετάσεις έδειξαν ότι προέρχονταν από την ταινία, έφεραν όμως μεταλλάξεις που μπορούν να προκαλέσουν καρκίνο, αν εμφανιστούν στον άνθρωπο.

Οι ερευνητές προτείνουν την εξήγηση ότι <strong>το εξασθενημένο ανοσοποιητικό σύστημα του ασθενή άφησε προνύμφες της ταινίας να περάσουν από το στομάχι στο λεμφικό σύστημα</strong>.

Το φαινόμενο είναι σίγουρα σπάνιο, οι γιατροί όμως δεν αποκλείουν να υπάρχουν πολλά περιστατικά στα οποία δεν γίνεται σωστή διάγνωση.

Το Hymenolepis nana εξάλλου είναι <strong>η πιο κοινή ταινία στον άνθρωπο</strong>, προσβάλλοντας γύρω στα 75 εκατομμύρια άτομα κάθε χρόνο, κυρίως σε αναπτυσσόμενες χώρες.

Ο κολομβιανός ασθενής τελικά πέθανε τον Μάιο του 2013 από νεφρική ανεπάρκεια.