<p>Ο 40χρονος Will Lautzenheiser από τη Βοστώνη των ΗΠΑ έχασε τα χέρια και τα πόδια του το 2011, λόγω σοβαρής λοίμωξης από στρεπτόκοκκο. Τώρα ο 40χρονος άνδρας μπορεί να νιώσει και πάλι αισιοδοξία, καθώς χάρη σε έναν ανώνυμο δωρητή και τις κοπιώδεις προσπάθειες των γιατρών, έχει και πάλι χέρια.</p>
<p>Ο Will Lautzenheiser υποβλήθηκε σε χειρουργείο διάρκειας εννέα ωρών και η ιατρική ομάδα περιελάμβανε συνολικά 35 άτομα, εκ των οποίων 13 χειρουργοί. Η επέμβαση πραγματοποιήθηκε στο νοσοκομείο Brigham and Women’s Hospital και τα άκρα προήλθαν από την τράπεζα οργάνων New England Organ Bank.</p>
<p>«Είναι εκπληκτικό που βρίσκομαι εδώ και που έλαβα αυτό το δώρο. Θέλω φυσικά να ευχαριστήσω και αν τιμήσω τη μνήμη του ανθρώπου του οποίου τα χέρια έλαβα. Δε γνωρίζω το όνομα του ανθρώπου αυτού, όμως θα βρίσκεται πλέον κοντά μου όσο και το ίδιο μου το δέρμα», δήλωσε ο Lautzenheiser σε συνέντευξη Τύπου. </p>
<p>Οι γιατροί δηλώνουν πως θα χρειαστούν αρκετά χρόνια έως ότου ο Lautzenheiser να μπορεί να πραγματοποιεί περίπλοκες κινήσεις με τα χέρια του, ωστόσο ο 40χρονος ακολουθεί εντατικό πρόγραμμα αποκατάστασης και μπορεί ήδη να κινεί ελαφρώς τα δάχτυλά του.</p>
<p>Αξίζει να αναφερθεί ότι σύμφωνα με το σχετικό ρεπορτάζ του CNN, μέχρι σήμερα έχουν πραγματοποιηθεί 70 μεταμοσχεύσεις άκρων σε όλο τον κόσμο.</p>
<p>Παρακολουθήστε το σχετικό βίντεο: </p>
<p><iframe width="560" height="315" src="//www.youtube.com/embed/OBa6Sl9xJTY" frameborder="0" allowfullscreen></iframe></p>



Πηγή : eReportaz