<strong>Οι ημέρες των Χριστουγέννων και της Πρωτοχρονιάς είναι από τις πιο δύσκολες περιόδους για όσους ακολουθούν ένα πρόγραμμα διατροφής, επιδιώκοντας να χάσουν βάρος ή το έχουν ήδη καταφέρει και δεν θέλουν να το αυξήσουν εκ νέου.</strong> Οι διατροφικοί πειρασμοί των ημερών είναι πάρα πολλοί. <span id="more-86298"></span>

Τέτοιοι πειρασμοί είναι τα μελομακάρονα, οι κουραμπιέδες, οι δίπλες, πολλά άλλα χριστουγεννιάτικα γλυκά, τα αλκοολούχα ποτά, το πολύ φαγητό, τα αναψυκτικά και τέλος τα συνεχόμενα τραπεζώματα σε σπίτια φίλων και συγγενών.

Βεβαίως και δεν θα πρέπει να απομονωθούμε ή δεν θα πρέπει να αισθανόμαστε πολύ άσχημα αν φάμε ή πιούμε λίγο παραπάνω αυτές τις ημέρες. Από την άλλη όμως πρέπει να γνωρίζουμε ότι μόνο τις ημέρες των Χριστουγέννων ή της Πρωτοχρονιάς, καταναλώνουμε περίπου 5.000 με 6.000 θερμίδες, τις τριπλάσιες περίπου από αυτές που απαιτούν οι συνήθεις καθημερινές ενεργειακές μας ανάγκες. Πρέπει επομένως να γνωρίζουμε ότι ο συνήθης μέσος όρος αύξησης του βάρους μας την εορταστική περίοδο των Χριστουγέννων για τον καθένα μας, είναι 2 με 3 κιλά περίπου.

Υπάρχουν βεβαίως συμβουλές και πολλά «υγιεινά» τρικ που μπορούμε να εφαρμόσουμε προκειμένου να αποφύγουμε τα τεράστια διατροφικά «λάθη» και ταυτόχρονα να απολαύσουμε το φαγητό των ημερών με την παρέα μας.

<strong>Ας τα δούμε:</strong>
<ul>
	<li> Όταν είμαστε καλεσμένοι για δείπνο σε φίλους, φροντίζουμε να τρώμε ένα καλό πρωινό, ένα ελαφρύ μεσημεριανό και φρούτα ενδιάμεσα. Δεν πρέπει να μένουμε νηστικοί μέχρι την ώρα του δείπνου γιατί θα πεινάμε πολύ με αποτέλεσμα να φάμε μεγαλύτερη ποσότητα και να φορτώσουμε τον οργανισμό μας με περιττές θερμίδες.</li>
	<li>Επιλέγουμε πάντα αρκετή σαλάτα και τη συνοδεύουμε με ψητό κρέας, ψάρι ή κοτόπουλο και με ελάχιστες πατάτες, ζυμαρικά ή με λίγο ρύζι. Είναι προτιμότερο να αρχίζουμε το γεύμα μας με μια σαλάτα για να αυξήσουμε το αίσθημα του κορεσμού. Κατ αυτό τον τρόπο μπορούμε να μειώσουμε την απορρόφηση λίπους στο έντερο μας, μέσω των φυτικών ινών που καταναλώνουμε.</li>
	<li>Επιλέγουμε λευκό ή κόκκινο ξηρό κρασί (2 ποτήρια για τους άνδρες, 1 για τις γυναίκες ανά ημέρα). Το κρασί είναι πλούσιο σε αντιοξειδωτικά, που προστατεύουν την καρδία μας από τα πολλά λιπαρά που ενδέχεται να καταναλώσουμε. Εάν δεν μας αρέσει το κρασί μπορούμε να πιούμε λίγη μπύρα ή ένα αναψυκτικό κατά προτίμηση light.</li>
	<li>Εάν έχουμε μεγάλη «αδυναμία» στα γλυκά των ημερών μπορούμε με προσοχή να τα εντάξουμε στο διαιτολόγιο μας χωρίς όμως να πάρουμε κιλά. Το μελομακάρονο έχει λιγότερες θερμίδες και δεν περιέχει ζωικά λιπαρά και επομένως χοληστερίνη. Αποτελεί καλύτερη επιλογή σε αντίθεση με τους κουραμπιέδες και τα αλλά γλυκά που έχουν πολύ περισσότερες θερμίδες και αρκετό κορεσμένο λιπος.</li>
	<li>Τις ημέρες που δεν θα φάμε έξω ή δεν είμαστε καλεσμένοι σε κάποιο τραπέζι, καλό είναι να «προστατέψουμε» τον οργανισμό μας από τα πολλά ζωικά λίπη, καταναλώνοντας πολλά φρούτα, λαχανικά, όσπρια και γαλακτοκομικά με λιγότερα λιπαρά. Τα ζωικά λίπη είναι πλούσια σε κορεσμένο λίπος και μπορούν να μας ανεβάσουν τα επίπεδα χοληστερίνης στο αίμα, εάν υπερβάλουμε.</li>
	<li>Είναι αναγκαίο τις ημέρες αυτές αλλά και γενικότερα να πίνουμε άφθονο νερό. Το πολύ αλκοόλ ως γνωστό αφυδατώνει τον οργανισμό μας, έτσι πρέπει να αναπληρώνουμε τα υγρά που χάνουμε πίνοντας αρκετό νερό καθημερινά. Ακόμη το νερό είναι απαραίτητο για να αποβληθούν οι «τοξίνες των ημερών» που έχουν συσσωρευτεί στον οργανισμό μας αλλά και για να λειτουργεί πιο σωστά ο μεταβολισμός μας.</li>
	<li>Έχουμε περισσότερο χρόνο στη διάθεση μας και πρέπει να αυξήσουμε τη σωματική μας δραστηριότητα για να αντισταθμίσουμε τις επιπλέον θερμίδες που καταναλώνουμε λόγω της ιδιαιτερότητας των ημερών. Τις μέρες αυτές μπορούμε να περπατήσουμε, να πάμε στο γυμναστήριο, να χορέψουμε, να κάνουμε δουλειές στο σπίτι ή στον κήπο μας, να κάνουμε βόλτες σε πάρκα, βουνά ή στην παραλία. Φυσικά και δεν πρέπει να περνάμε πολύ χρόνο μπροστά στην τηλεόραση ή στον υπολογιστή μας.</li>
	<li>Πρέπει να περιορίσουμε όσο μπορούμε το υπερβολικό αλάτι. Ας προσπαθήσουμε να μαγειρεύουμε με λιγότερο αλάτι. Το αλάτι όπως γνωρίζουμε προκαλεί κατακράτηση υγρών στο σώμα μας. Την εορταστική περίοδο τρώμε συχνά εκτός σπιτιού και δε γνωρίζουμε ποσό αλάτι έχει το φαγητό που θα φάμε. Καλό επίσης είναι να περιορίσουμε τις πλούσιες σε αλάτι τροφές, όπως τα έτοιμα σνακ, τους αλατισμένους ξηρούς καρπούς, τα παστά, τα καπνιστά και τα πολλά τυριά.</li>
</ul>
<strong>Αν εφαρμόσουμε τις παραπάνω συμβουλές, στο τέλος των γιορτών θα χαρούμε πολύ να δούμε την ζυγαριά</strong>