Οι δίαιτες με χαμηλά λιπαρά δεν είναι τελικά ο καλύτερος τρόπος απώλειας βάρους, αποφαίνεται μεγάλη αμερικανική μελέτη που δημοσιεύθηκε στο επιστημονικό έντυπο <strong>Lancet Diabetes and Endocrinology</strong>.

Τα άτομα που είχαν κάνει διατροφή με λίγους υδατάνθρακες είχαν χάσει κατά μέσο όρο 1,15 κιλά περισσότερα από αυτούς που είχαν κάνει δίαιτα με λίγα λιπαρά, σε ορίζοντα 12 μηνών.

Οι ερευνητές παρατήρησαν επίσης ότι η διατροφή με χαμηλή περιεκτικότητα σε λιπαρά συντελούσε σε μεγαλύτερη απώλεια βάρους, μόνο όταν συγκρίθηκε με τη συνήθη δίαιτα που έκαναν οι συμμετέχοντες. Η διαφορά ήταν 5,41 κιλά.

Σχολιάζοντας τη μελέτη, ο Κιθ Χαλλ από το Εθνικό Ινστιτούτο για τον Διαβήτη, τα Πεπτικά και Νεφρικά Νοσήματα, των ΗΠΑ, εξηγεί ότι ο λόγος που τα άτομα που κάνουν δίαιτα με λίγα λιπαρά αποτυγχάνουν να χάσουν βάρος είναι διότι συνήθως εγκαταλείπουν το διατροφικό πρόγραμμα πριν την ολοκλήρωσή του.

«Ο στόχος είναι να χάνει κανείς περίπου ένα κιλό την εβδομάδα, μέχρι την επίτευξη του επιθυμητού αποτελέσματος. Αλλά, καθοριστικό ρόλο παίζει επίσης η συμμόρφωση στο πρόγραμμα και η ισορροπία στην σύσταση των θρεπτικών συστατικών» υπογραμμίζει.