Ότι η μαριχουάνα, της οποίας η χρήση για ιατρικούς λόγους είναι νόμιμη σε πολλές πολιτείες της Αμερικής, μπορεί να «σκοτώσει» ή να συρρικνώσει κάποια καρκινικά κύτταρα, διαπίστωσε νέα έρευνα που έγινε από το Εθνικό Ινστιτούτο Κατάχρησης Ναρκωτικών (NIDA) των ΗΠΑ, και η οποία πραγματοποιήθηκε με κρατική χρηματοδότηση. 

Στην έρευνα αναφέρεται ότι «πρόσφατες έρευνες που έγιναν σε ζώα έδειξαν ότι η μαριχουάνα μπορεί να "σκοτώσει" κάποια καρκινικά κύτταρα, ενώ μειώνει το μέγεθος ορισμένων άλλων».

«Τα ευρήματα από τη μελέτη που έγινε σε ζώα, δείχνουν ότι απόσταγμα από μαριχουάνα μπορεί να συρρικνώσει ορισμένους σοβαρούς τύπους εγκεφαλικών όγκων. Η έρευνα που έγινε σε ποντίκια διαπίστωσε ότι η χρήση αυτών των αποσταγμάτων σε συνδυασμό με την ακτινοβολία ενισχύει τη δράση της ακτινοβολίας στη διαδικασία καταστροφής των καρκινικών κυττάρων», προστίθεται.
