<p>Το Πανελλήνιο Δίκτυο Εθελοντικών Ομάδων Υποστήριξης Μητρικού Θηλασμού και Μητρότητας διοργανώνει την Κυριακή 2 Νοεμβρίου, τον 5ο πανελλαδικό δημόσιο μητρικό θηλασμό, που θα πραγματοποιηθεί ταυτόχρονα σε 50 πόλεις της Ελλάδας, στο πλαίσιο του εορτασμού της Παγκόσμιας Εβδομάδας Μητρικού Θηλασμού (1-7 Νοεμβρίου).</p>
<p>Στόχος της εκδήλωσης είναι η απενοχοποίηση του δημόσιου θηλασμού και η επαν-εξοικείωση της κοινωνίας με την εικόνα μιας μητέρας που θηλάζει. </p>
<p>Η εβδομάδα Μητρικού Θηλασμού έχει καθιερωθεί να γιορτάζεται στις 1 με 7 Αυγούστου από το 1992, με τη σύμφωνη γνώμη της Παγκόσμιας συμμαχίας για την προώθηση του θηλασμού, του Παγκόσμιου Οργανισμού Υγείας και της Unicef.</p>
<p>Στην Ελλάδα, η εβδομάδα αυτή εορτάζεται 1-7 Νοεμβρίου και φέτος έχει θέμα: «Θηλασμός: Οφέλη για μια ζωή!».</p>
<p>Σε ό,τι αφορά στην Αττική, τη διοργάνωση του δημόσιου μητρικού θηλασμού έχει αναλάβει η Ομάδα Υποστήριξης Μητρικού Θηλασμού και Μητρότητας Αττικής με την συνεργασία του «Ερευνητικού Πανεπιστημιακού Ινστιτούτου Εφηρμοσμένης Επικοινωνίας», και η εκδήλωση θα πραγματοποιηθεί στις 11 το πρωί της Κυριακής 2 Νοεμβρίου στο Ζάππειο.</p>
<p>«Ένα νεογέννητο μωρό έχει ανάγκη μόνο τρία πράγματα: Ζεστασιά από την αγκαλιά της μαμάς του, τροφή από το στήθος της και ασφάλεια από την παρουσία της και με τον θηλασμό μπορεί να καλύψει και τα τρία», αναφέρει σχετικά ανακοίνωση του Δικτύου.</p>



Πηγή : eReportaz