<p>Ερατώ είναι το όνομα του νέου, υπερσύγχρονου ρομπότ, που έχουν πλέον στη διάθεσή τους ασθενείς και συνοδοί του νοσοκομείου ΥΓΕΙΑ. Η Ερατώ δίνει πλέον τη δυνατότητα στους ασθενείς των εξωτερικών ιατρείων του ΥΓΕΙΑ και τους συνοδούς τους, επικοινωνώντας διαδραστικά, να εξυπηρετούνται, καθώς το ρομπότ αναλαμβάνει την υποδοχή, την εξυπηρέτηση και την καθοδήγηση των επισκεπτών, καθ’ όλη τη διάρκεια της παραμονής τους στο χώρο.</p>
<p>Η Ερατώ είναι ένα ρομπότ Virtual Presence (τηλεπαρουσίας), με δυνατότητα κίνησης, ομιλίας και σύνδεσης με το διαδίκτυο, μέσω ασύρματου δικτύου του νοσοκομείου. Είναι, ακόμη, εξοπλισμένη με κάμερα, μικρόφωνα και αισθητήρες, τα οποία φέρει σε μία μηχανοκίνητη τηλεκατευθυνόμενη πλατφόρμα, η οποία διαθέτει σύστημα εξισορρόπησης, που της επιτρέπει να κινείται με απόλυτη ασφάλεια στους χώρους του νοσοκομείου.</p>
<p>Με τη βοήθειά της, οι ασθενείς – επισκέπτες έχουν τη δυνατότητα να επικοινωνούν διαδραστικά μαζί της, λαμβάνοντας πληροφόρηση για τις παρεχόμενες υπηρεσίες του Νοσοκομείου, να λαμβάνουν οδηγίες σχετικά με την περιήγησή τους στα τμήματα και τις κλινικές του Νοσοκομείου, καθώς και να καταθέτουν τις απόψεις και παρατηρήσεις τους, στο πλαίσιο προγράμματος βελτίωσης της ποιότητας και ασφάλειας των ασθενών.</p>



Πηγή : eReportaz