<div class="itemIntroText">
<h4>Οι γυναίκες 50 έως 69 ετών που κάνουν τακτικές μαστογραφίες μειώνουν κατά 40% τον κίνδυνο θανάτου από καρκίνο του μαστού, σύμφωνα με νέα διεθνή μελέτη, η οποία βασίστηκε στα έως τώρα διαθέσιμα δεδομένα από διάφορες έρευνες ανά τον κόσμο.</h4>
<a class="prettyPhoto inited" href="http://thessmama.gr/wp-content/uploads/2015/06/%CE%BC%CE%B1%CF%83%CF%84%CE%BF%CE%B3%CF%81%CE%B1%CF%86%CE%AF%CE%B1.jpg"><img class="alignnone wp-image-6506" src="http://thessmama.gr/wp-content/uploads/2015/06/%CE%BC%CE%B1%CF%83%CF%84%CE%BF%CE%B3%CF%81%CE%B1%CF%86%CE%AF%CE%B1-300x199.jpg" alt="μαστογραφία" width="500" height="331" /></a>

</div>
<div class="itemFullText">
<h4>Η μελέτη φιλοδοξεί να δώσει ένα τέλος στη μακροχρόνια επιστημονική διαμάχη για την αποτελεσματικότητα της μαστογραφίας. Όμως οι επικριτές επιμένουν ότι αυτή η αποτελεσματικότητα συστηματικά υπερεκτιμάται και θεωρούν υπερβολική τη νέα εκτίμηση για μείωση του κινδύνου θανάτου κατά 40%. Στην πραγματικότητα, λένε, οι μαστογραφίες δεν σώζουν πολλές ζωές, καθώς συχνά αποκαλύπτουν όγκους που αναπτύσσονται αργά και που δεν θα απειλούσαν ποτέ τη ζωή μιας γυναίκας, συνεπώς η θεραπεία τους είναι μάλλον περιττή.</h4>
<h4>Η νέα μελέτη πάντως επιβεβαιώνει ότι οι μαστογραφίες όντως σώζουν ζωές και ότι η ηλικιακή ομάδα των γυναικών 50-69 ετών είναι αυτή που ωφελείται πρωτίστως από τις μαστογραφίες. Υπαρκτή -αλλά σε μικρότερο βαθμό- είναι η μείωση του κινδύνου για τις γυναίκες ηλικίας 70-74 ετών, ενώ περιορισμένα είναι τα στοιχεία για οφέλη στις γυναίκες 40 έως 50 ετών.</h4>
<h4>Οι ερευνητές από 16 χώρες, με επικεφαλής τον καθηγητή Στέφεν Ντάφι του Πανεπιστημίου Κουίν Μαίρη του Λονδίνου, οι οποίοι έκαναν τη σχετική δημοσίευση στο αμερικανικό ιατρικό περιοδικό <a href="http://www.nejm.org/doi/full/10.1056/NEJMsr1504363?query=featured_home&amp;" target="_blank"><em>New England Journal of Medicine</em></a> για λογαριασμό της Διεθνούς Υπηρεσίας Ερευνών για τον Καρκίνο (IARC), ενός βραχίονα του Παγκοσμίου Οργανισμού Υγείας, αξιολόγησαν διάφορα προγράμματα μαστογραφιών, με βάση κλινικές δοκιμές και μελέτες παρατήρησης.</h4>
<h4>«Η νέα σημαντική ανάλυση ελπίζουμε ότι θα καθησυχάσει τις γυναίκες σε όλο τον κόσμο, διαβεβαιώνοντας πως οι μαστογραφίες σώζουν ζωές. Τα στοιχεία δείχνουν ότι ο έλεγχος των μαστών με μαστογραφία είναι ένα ζωτικό εργαλείο για τη βελτίωση της έγκαιρης διάγνωσης του καρκίνου του μαστού και συνεπώς για τη μείωση των θανάτων», δήλωσε ο Ντάφι.</h4>
<h4>Όπως επεσήμανε ο ίδιος, η ψηφιακή μαστογραφία με τομοσύνθεση, μια νεότερη μέθοδος τρισδιάστατης απεικόνισης του μαστού, μπορεί να βελτιώσει περαιτέρω την ακρίβεια της μαστογραφίας. Παράλληλα, σύμφωνα με τους επιστήμονες, πρέπει να δοθεί έμφαση στον έλεγχο εκείνων ιδίως των γυναικών που ανήκουν σε ομάδα υψηλού κινδύνου είτε λόγω οικογενειακού ιστορικού καρκίνου του μαστού, είτε επειδή διαθέτουν συγκεκριμένα γονίδια.</h4>
<h4>Κατά καιρούς έχουν εκφραστεί αμφιβολίες για την αποτελεσματικότητα της μαστογραφίας, επειδή μπορεί να εμφανίσει ψευδώς θετικά ευρήματα, να οδηγήσει σε περιττές διαγνωστικές εξετάσεις και πιθανώς σε αύξηση του κινδύνου για καρκίνο λόγω υπερέκθεσης σε ακτινοβολία. Η νέα μελέτη, σύμφωνα με τους ερευνητές, καταλήγει στο συμπέρασμα ότι τα οφέλη υπεραντισταθμίζουν τους όποιους κινδύνους και τις όποιες ατέλειες.</h4>
<h4>Ο καρκίνος του μαστού είναι η συχνότερη μορφή καρκίνου στις γυναίκες παγκοσμίως. Είναι η δεύτερη κυριότερη αιτία θανάτου των γυναικών από καρκίνο στις ανεπτυγμένες χώρες και η πρώτη στις φτωχότερες χώρες, όπου γίνονται λιγότερες μαστογραφίες και η διάγνωση της νόσου γίνεται σε πιο προχωρημένο στάδιο.</h4>
</div>