<p>Σοβαρότατο πλήγμα στην εικόνα τους έχουν δεχθεί οι δύο αμερικανικές εταιρείες McDonald’s και KFC, έπειτα από σκάνδαλο ασφαλείας που έχει ξεσπάσει στην Κίνα.</p>
<p>Οι κινεζικές ρυθμιστικές αρχές έβαλαν «λουκέτο» στις δύο εταιρείες, καθώς τα κρέατά τους κρίθηκαν ακατάλληλα για τη δημόσια υγεία.</p>
<p>Μάλιστα σύμφωνα με το ειδησεογραφικό πρακτορείο Reuters, οι αμερικανικές αλυσίδες McDonald’s και KFC ζήτησαν συγγνώμη από τους καταναλωτές για την υπόθεση προμηθευτή τους στη Σαγκάη.</p>
<p>Ο εν λόγω προμηθευτής, η εταιρία OSI, έκλεισε και τα προϊόντα της κατασχέθηκαν εν μέσω ανησυχιών ότι είχε παρέλθει η ημερομηνία λήξης τους. Τα προϊόντα της OSI τα προμηθεύονταν πελάτες όπως η Yum, φίρμα των KFC, η Pizza Hut και τα McDonald’s.</p>
<p>Η OSI, σύμφωνα με την ιστοσελίδα της, προμήθευε αδιάλειπτα τα McDonald “s στην Κίνα από το 1992 και τα καταστήματα Yum από το 2008. Τα McDonald’s και η Yum είναι οι δύο μεγαλύτερες αλυσίδες γρήγορου φαγητού στην Κίνα βάσει πωλήσεων και το νέο αυτό περιστατικό είναι ένας νέος πονοκέφαλος για τις δύο εταιρείες που έχουν ξανά εμπλακεί στο πρόσφατο παρελθόν σε σκάνδαλο ασφάλειας τροφίμων. Μάλιστα, η Yum είχε υποστεί πτώση της κερδοφορίας της στην ασιατική αγορά το 2013, μετά από ανησυχίες για την ασφάλεια των τροφίμων της.</p>