«Το Ίδρυμα Βαρδινογιάννη έχει έτοιμα άλλα 2.000 εμβόλια και εάν υπάρξει μεγαλύτερη ανάγκη, μπορεί να δωρίσει επιπλέον 4.000 εμβόλια», σημείωσε η Πρέσβυς Καλής Θελήσεως της Unesco, Μαριάννα Βαρδινογιάννη, στη συνέντευξη Τύπου που παραχώρησε, όπου παρουσίασε τις νέες πρωτοβουλίες που αναλαμβάνει το Ίδρυμά της για το προσφυγικό.

Η ίδια διευκρίνισε ότι  τα εμβόλια αυτά δεν αφορούν μόνο στα προσφυγόπουλα, αλλά και τα ελληνόπουλα.

Από την πλευρά του, ο πρόεδρος του ΚΕΕΛΠΝΟ, καθηγητής Αθανάσιος Γιαννόπουλος, μιλώντας στο πλαίσιο της συνέντευξης Τύπου σημείωσε ότι τα προσφυγικά κέντρα πρέπει να οργανωθούν σε οικιστικές δομές, προκειμένου τα παιδιά των προσφύγων να έχουν καλή υγεία και παιδεία.

«Ο πόλεμος δεν θα τελειώσει αύριο στην Συρία και οι πρόσφυγες θα μείνουν στην χώρα μας για μεγάλο διάστημα», επεσήμανε ο πρόεδρος του ΚΕΕΛΠΝΟ, επαναλαμβάνοντας ότι δεν τίθεται θέμα υγειονομικής βόμβας, «ωστόσο δε γνωρίζουμε είναι αλήθεια, το επιδημιολογικό προφίλ των προσφύγων, καθώς ο πόλεμος διέλυσε το σύστημα υγείας της Συρίας». 

Ο κ. Γιαννόπουλος επεσήμανε ακόμη ότι το προσφυγικό δεν είναι ελληνικό θέμα, αλλά ευρωπαϊκό, και πρέπει να απασχολήσει έντονα την συντεταγμένη Πολιτεία.

Τέλος, τόνισε πως υπάρχουν σημαντικές ελλείψεις σε εμβόλια, ενώ ευχαρίστησε την κ. Μαριάννα Βαρδινογιάννη για την δωρεά των 2.000 εμβολίων που παραχώρησε.
