Η πιθανότητα ένα ζευγάρι να έχει μια αυτόματη αποβολή 1ου τριμήνου είναι περίπου 15%. Εάν υπάρξει και δεύτερη αποβολή, τότε η πιθανότητα για μια τρίτη αποβολή φτάνει περίπου το 30% και για μια τέταρτη 34-40%.

Παλαιότερα, η διερεύνηση των αιτίων άρχιζε μετά την τρίτη αποβολή. Πλέον, δεν περιμένουμε η γυναίκα να αποβάλει τόσες φορές για να της δώσουμε όσες απαντήσεις ή και θεραπείες μπορεί να χρειάζεται.

Ακόμη και στην πρώτη απώλεια, το ζευγάρι μπορεί να λάβει ενημέρωση, αρκεί να μη χαθούν πολύτιμα στοιχεία για τη διάγνωση, όπως για παράδειγμα, ο ιστός του προϊόντος της αποβολής.

Είναι σημαντικό να γνωρίζουμε αν η αποβολή οφείλεται σε αίτια από το κύημα ή σε αίτια που έχουν να κάνουν με τη μητέρα.

<strong>Ποιες είναι οι κύριες αιτίες αυτόματων αποβολών;</strong>

<strong>Γενετικά αίτια</strong>

Οι περισσότερες μεμονωμένες αποβολές πρώτου τριμήνου οφείλονται σε ανευπλοειδία του εμβρύου, δηλαδή σε παθολογία στον αριθμό των χρωμοσωμάτων του εμβρύου. Τουλάχιστον το 50% των αποβολών στην αρχή του πρώτου τριμήνου οφείλονται σε παθολογικό καρυότυπο του εμβρύου.

Το ποσοστό αυτό αυξάνει όσο πιο νωρίς μέσα στην κύηση έχουμε την αποβολή, ιδίως αν δεν έχει φανεί η καρδιακή λειτουργία (μέχρι και 90%) και όσο αυξάνει η ηλικία της μητέρας. Οι ανευπλοειδίες έχουν μια τάση επανάληψης και προκαλούν επαναλαμβανόμενες αποβολές, όπως επίσης και δομικές ανωμαλίες των χρωματοσωμάτων (μεταθέσεις και αντίστροφες), που προέρχονται από τους γονείς και κυρίως από τη μητέρα.

&nbsp;

<strong>Ανατομικά αίτια</strong>

Τα ανατομικά αίτια αφορούν δομικές ανωμαλίες της μήτρας, όπως η διαφραγματοφόρος μήτρα ή δίκερος μήτρα ή μονόκερος μήτρα, όπως επίσης η ανεπάρκεια τραχήλου, το σύνδρομο Asherman, ινομυώματα και πολύποδες ενδομητρίου. Τα αίτια αυτά είναι δυνητικά, δεν αποβάλλουν καθ’ έξιν όλες οι γυναίκες με μονόκερη ή δίκερη μήτρα ούτε όλες οι γυναίκες με ινομυώματα ή πολύποδες.

<strong>Θρομβοφιλία</strong>

Τα ευρήματα σε πολλές επαναλαμβανόμενες αποβολές περιλαμβάνουν ελαττωματική πλακουντοποίηση και μικροθρομβώσεις στα αγγεία του πλακούντα. Πλέον, γνωρίζουμε ότι παθήσεις που προδιαθέτουν σε φλεβική ή αρτηριακή θρόμβωση προδιαθέτουν και σε επαναλαμβανόμενες αποβολές τέλους πρώτου τριμήνου, αρχές δευτέρου τριμήνου.

<strong>Ανοσολογικά αίτια</strong>

Τα αυτοάνοσα αίτια επαναλαμβανόμενων αποβολών περιλαμβάνουν κυρίως το αντιφωσφολιπιδικό σύνδρομο. Χαρακτηρίζεται από την παρουσία συγκεκριμένων αντισωμάτων, όπως τα αντικαρδιολιπιδικά αντισώματα, το αντιπηκτικό λύκου και τα αντισώματα έναντι της β2- γλυκοπρωτεΐνης.

Εκτός από τα αυτοάνοσα αίτια, υπάρχει και η θεωρία για τα αλλοάνοσα αίτια, σύμφωνα με την οποία το ανοσολογικό σύστημα της μητέρας δεν αντιδρά με υποδεκτικό τρόπο στα αντιγόνα του παιδιού, που προέρχονται από τον πατέρα.

<strong>Άλλα αίτια</strong>

Υπάρχουν μολυσματικοί παράγοντες, περιβαλλοντικοί, ορμονικοί παράγοντες, όπως επίσης μπορούν να επηρεάσουν η λήψη ουσιών, που προκαλούν κυρίως μεμονωμένες αποβολές και θα πρέπει να αντιμετωπιστούν από τον ιατρό της ασθενούς.

Συνοψίζοντας, είναι πολύ σημαντικό να αντιμετωπιστεί το ζευγάρι από ομάδα ιατρών γυναικολόγων, παθολογοανατόμων, γενετιστών, με εμπειρία στην αντιμετώπιση των επαναλαμβανόμενων αποβολών, να μη χαθούν σημαντικά στοιχεία για τη διάγνωση, να μην μπει το ζευγάρι σε έναν κυκεώνα ακριβών εξετάσεων και τέλος να δοθεί μια επιστημονική απάντηση που θα απαλύνει τον πόνο και θα δώσει κουράγιο, ώστε να συνεχιστεί η προσπάθεια για την απόκτηση ενός παιδιού.