Ο αριθμός των προσφύγων και μεταναστών που φτάνουν στην Ελλάδα αυξάνεται με δραματικούς ρυθμούς ξεπερνώντας πλέον τις 160.000. Σύμφωνα με τα τελευταία στοιχεία που συγκεντρώνει η Ύπατη Αρμοστεία του ΟΗΕ για τους Πρόσφυγες στην Ελλάδα, ο αριθμός των αφίξεων μέσω θαλάσσης από την 1η Ιανουαρίου έως τις 14 Αυγούστου 2015 έφτασε τις 158.456. Κατά την ίδια περίοδο, 1.716 πρόσφυγες και μετανάστες εισήλθαν στην Ελλάδα μέσω των χερσαίων συνόρων με την Τουρκία, ανεβάζοντας το συνολικό αριθμό των αφίξεων (θαλάσσιων και χερσαίων) στις 160.172.
Ο ρυθμός των αφίξεων αυξάνεται σταθερά τις τελευταίες εβδομάδες. Μέσα στον Ιούλιο έφτασαν στην Ελλάδα περισσότεροι πρόσφυγες και μετανάστες (50.242) απ’ ό,τι σε όλο το 2014 (43.500). Την περασμένη εβδομάδα (8 - 14 Αυγούστου) συνολικά 20.843 άνθρωποι έφτασαν μέσω θαλάσσης στην Ελλάδα, σχεδόν οι μισοί από όσους έφτασαν συνολικά το 2014. Η μεγάλη πλειοψηφία των αφίξεων της τελευταίας εβδομάδας ήταν Σύροι (16.997 άνθρωποι ή το 82% του συνόλου), Αφγανοί (2.847 ή 14%) και Ιρακινοί (582 ή 3%), επιβεβαιώνοντας ότι η συντριπτική πλειοψηφία των νεοαφιχθέντων είναι πιθανόν να πληροί τα κριτήρια υπαγωγής στο καθεστώς του πρόσφυγα.
Μαζί με τα τελευταία αυτά στοιχεία από την Ελλάδα, ο συνολικός αριθμός προσφύγων και μεταναστών που διέσχισαν τη Μεσόγειο φέτος ανέρχεται σε 264.500 περίπου, συμπεριλαμβανομένων 158.456 στην Ελλάδα, περίπου 104.000 στην Ιταλία, 1.953 στην Ισπανία και 94 στη Μάλτα.
Εδώ και μήνες η Υ.Α. προειδοποιεί για την επιδεινούμενη προσφυγική κρίση στα ελληνικά νησιά. Οι υποδομές και υπηρεσίες υποδοχής, καθώς και οι διαδικασίες καταγραφής στα νησιά αλλά και στην ενδοχώρα θα πρέπει να ενισχυθούν άμεσα. Καλούμε τις ελληνικές αρχές να ορίσουν ένα όργανο το οποίο θα συντονίζει την ανταπόκριση εκτάκτου ανάγκης και θα στήσει έναν επαρκή μηχανισμό παροχής ανθρωπιστικής βοήθειας. Οι ευρωπαϊκές χώρες θα πρέπει να στηρίξουν την Ελλάδα στις προσπάθειές της αυτές. Η Υ.Α. συνεχίζει να παρέχει στήριξη στις ελληνικές αρχές.