<div class="newsabstract">Με τη χρήση λέιζερ.</div>
<div class="newsbody">
<div>Ένα μη επεμβατικό τεστ που ανέπτυξαν βρετανοί ερευνητές υπόσχεται να αλλάξει τον τρόπο διάγνωσης του μελανώματος και να καταστεί περιττή την δερματική βιοψία, σύμφωνα με στοιχεία που δημοσιεύθηκαν στο επιστημονικό έντυπο <a class="ApplyClass" href="http://www.nature.com/srep/" target="_blank">Nature Scientific Reports</a>.

Το μελάνωμα, η επιθετικότερη μορφή καρκίνου του δέρματος, παρουσιάζει διαρκείς αυξητικές τάσεις τα τελευταία χρόνια και η λήψη δείγματος δέρματος για βιοψία αποτελεί τη συνηθέστερη διαγνωστική πρακτική, σήμερα.

Ωστόσο, ερευνητές του Πανεπιστημίου του Λανκαστερ στη Μ. Βρετανία, ανακοίνωσαν ότι με τη βοήθεια λέιζερ μπορούν να εντοπίσουν τις διαφορές στην αιματική ροή κάτω από μια δερματική αλλοίωση και έτσι να διακρίνουν το μελάνωμα από έναν μη καρκινογόνο σπίλο.

Η νέα διαγνωστική τακτική γίνεται σε 30 λεπτά και έχει ήδη εφαρμοστεί σε 55 άτομα με μη φυσιολογικούς σπίλους (ελιές).</div>
<div></div>
<div>Οι επιστήμονες στη συνέχεια έκαναν και βιοψίες που επιβεβαίωσαν ότι το νέο τεστ είναι 100% ακριβές στον εντοπισμό των ασθενών με μελάνωμα.

«Χρησιμοποιήσαμε τις υπάρχουσες γνώσεις μας για την αιματική κυκλοφορία για να εντοπίσουμε δείκτες που διέφεραν στα αιμοφόρα αγγεία των κακοήθων σπίλων και των αλλοιώσεων κάτω από το φυσιολογικό δέρμα» αναφέρεται σε ανακοίνωση του πανεπιστημίου.

Ωστόσο, ο επίκουρος καθηγητής Δερματολογίας στην Ιατρική Σχολή του Όρους Σινά, της Νέας Υόρκης, Δρ Χοομαν Κχορασίνι σπεύδει να επισημάνει ότι «η μελέτη έχει αρκετούς περιορισμούς καθώς το νέο τεστ καταγράφει την αιματική ροή για 30 λεπτά.</div>
<div></div>
<div>Αυτό στην καθημερινή κλινική πρακτική δεν είναι ρεαλιστικό, λόγω του φόρτου εργασίας των δερματολόγων.</div>
<div></div>
<div>Επιπλέον, η μελέτη θα πρέπει να επαναληφθεί σε μεγαλύτερο δείγμα, περιλαμβάνοντας όλους τους φωτότυπους, πριν αποφασιστεί η αξιοπιστία και ασφάλεια του τεστ».</div>
</div>