Διαγωνισμό έχει προκηρύξει το νοσοκομείο «Σωτηρία» για την προμήθεια 20 ράντζων, προϋπολογισμού 10.000 ευρώ, σύμφωνα με ρεπορτάζ του protothema.gr, το οποίο επικοινώνησε τηλεφωνικώς με το διοικητή κ. Μιλτιάδη Παπασταματίου.

«Πράγματι, το νοσοκομείο τρέχει διαγωνισμό για την αγορά 20 πτυσσόμενων κρεβατιών –πρόκειται για εξοπλισμό που είχε εγκρίνει το προηγούμενο ΔΣ του νοσοκομείου. Κρίθηκαν απαραίτητα για την κάλυψη συγκεκριμένων αναγκών του νοσοκομείου, πχ τυχόν έκτακτα γεγονότα για τα οποία θα χρειαστούν πτυσσόμενα κρεβάτια» εξηγεί ο κ. Παπασταματίου.

Ωστόσο, σύμφωνα με τον κ. Παπασταματίου, τα ράντζα στα οποία αναφέρεται ο διαγωνισμός, δεν είναι τα γνωστά τροχήλατα, και συνεπώς δεν μπορούν να μετακινηθούν σε διαδρόμους ή άλλους χώρους. 

Παράλληλα, σύμφωνα με το ρεπορτάζ του protothema.gr, οι αρμόδιες υπηρεσίες του νοσοκομείου παραγγέλνουν εξοπλισμό για την κάλυψη του νέου Τμήματος Επειγόντων Περιστατικών. Από τον Οκτώβριο το  «Σωτηρία» ετοιμάζεται να μπει σε εφημερία νέου τύπου θέτοντας στη διάθεση προσωπικού και ασθενών χώρους συνολικής επιφάνειας 1.400 τμ για τα Επείγοντα Περιστατικά.
