Ο νόμος 4325/2015 που εισηγήθηκε ο αναπληρωτής Υπουργός Δημόσιας Διοίκησης κ. Γ. Κατρούγκαλος προέβλεψε την επαναφορά όσων υπαλλήλων του δημοσίου τομέα είχαν τεθεί σε διαθεσιμότητα και απολυθεί. Στην κατηγορία αυτή, σύμφωνα με την άποψη της Νομικής Υπηρεσίας του Ιατρικού Συλλόγου Αθηνών, εμπίπτουν και οι ιατροί του ΕΟΠΥΥ που τέθηκαν σε διαθεσιμότητα και απολύθηκαν το 2014, σύμφωνα με τον ν.4238/2014.
Για λόγους ίσης μεταχείρισης και επειδή είναι αναγκαία η στήριξη τόσο της πρωτοβάθμιας όσο και της δευτεροβάθμιας φροντίδας υγείας, η οποία δημιουργήθηκε και εξαιτίας της αποχώρησης των ιατρών αυτών, τόσο από τις μονάδες του ΕΟΠΥΥ, όσο και από τα πρώην νοσοκομεία του ΙΚΑ, σας καλούμε δια της παρούσης όπως αναλάβετε σχετική πρωτοβουλία, προκειμένου να ομαλοποιηθεί η λειτουργία όλων των φορέων της δημόσιας υγείας με την επαναφορά των ιατρών αυτών.
Τέλος επανερχόμαστε στο πάγιο αίτημα μας περί στελέχωσης όλων των φορέων της δημόσιας υγείας και με νέους ιατρούς, εξαιτίας της μεγάλης έλλειψης ιατρικού προσωπικού.