Εάν το Σαββατοκύριακο κοιμηθήκατε λίγο περισσότερο απ’ ότι συνήθως, θα πρέπει να ξέρετε ότι ίσως αυτό ενέχει κινδύνους για την υγεία σας, υποστηρίζουν Αμερικανικοί ερευνητές.

Επιστημονική ομάδα του Πανεπιστημίου του Πιτσμπουργκ εντόπισε συσχετισμό ανάμεσα στην αλλαγή του προγράμματος του ύπνου κατά τη διάρκεια του Σαββατοκύριακου και του κινδύνου εκδήλωσης καρδιακής νόσου και διαβήτη.

Οι ερευνητές έθεσαν υπό ιατρική παρακολούθηση για επτά ημέρες 447 άνδρες και γυναίκες, 30-45 ετών.

Σχεδόν το 85% των εθελοντών κοιμόντουσαν αργά και ξυπνούσαν αργά τις ημέρες που δεν εργάζονταν.

Όσο περισσότερη διαφορά υπήρχε ανάμεσα στις εργάσιμες ημέρες και τα Σαββατοκύριακα ως προς το πρόγραμμα του ύπνου, τόσο υψηλότερος ήταν ο μεταβολικός κίνδυνος.

Όσοι κοιμόντουσαν μέχρι αργά τα Σαββατοκύριακα είχαν χαμηλότερη HDL («καλή») χολήστερόλη, υψηλότερα τριγλυκερίδια, υψηλότερη αντίσταση ινσουλίνης και υψηλότερο δείκτη μάζας σώματος.

Μάλιστα, ο συσχετισμός ίσχυε ακόμα και όταν οι επιστήμονες συνεκτίμησαν τα επίπεδα της σωματικής δραστηριότητας, τη θερμιδική πρόσληψη, τη χρήση αλκοόλ και άλλες παραμέτρους.