<p>Σύμφωνα με το Κέντρο Ελέγχου και Πρόληψης Νοσημάτων, η Ελλάδα βρίσκεται σε περίοδο έξαρσης τηςγρίπης ενώ φέτος έχει να αντιμετωπίσει και την αυξημένη παθογένεια ενός διαφοροποιημένου στελέχους της γρίπης. Οι ειδικοί του ΚΕΕΛΠΝΟ, εκτιμούν ότι το κύμα της εποχικής γρίπης αναμένεται να διαρκέσει περίπου τρεις μήνες.</p>
<p>Με βάση τα νεότερα στοιχεία του Κέντρου, μέχρι χθες είχαν αναφερθεί οκτώ σοβαρά κρούσματα εργαστηριακά επιβεβαιωμένης γρίπης, τα οποία έχουν νοσηλευθεί σε Μονάδα Εντατικής Θεραπείας. Παράλληλα, μέχρι στιγμής έχουν καταγραφεί συνολικά τέσσερις θάνατοι από τον ιό. Ειδικότερα, φέτος, αναμένεται να κυκλοφορήσουν στην χώρα τα στελέχη της γρίπης τύπου Α(Η3Ν2), Α(H1N1)pdm09, καθώς και στελέχη τύπου Β.</p>
<p>Αναλυτικά, οι ειδικοί υπενθυμίζουν ότι τα κύρια μέτρα για την αντιμετώπιση της γρίπης είναι τα εξής:</p>
<p>– Η τήρηση των μέτρων υγιεινής των χεριών και αναπνευστικής υγιεινής (πχ κάλυψη του βήχα και του φτερνίσματος). Επισημαίνεται η ανάγκη οικειοθελούς απομόνωσης (πχ από το σχολείο και την εργασία) για τα άτομα που έχουν συμπτώματα γρίπης για την αποφυγή μετάδοσης του ιού.</p>
<p>– Η έγκαιρη χρήση των αντι-ιικών φαρμάκων κατά της γρίπης με τις πρώτες εκδηλώσεις (μέσα σε 48 ώρες) κατά την κρίση των θεραπόντων ιατρών, ακόμη και χωρίς την εργαστηριακή επιβεβαίωση της γρίπης. Υπενθυμίζεται ότι η σωστή χρήση των αντι-ιικών στις κλινικές ομάδες αυξημένου κινδύνου του πληθυσμού και σε άτομα με σοβαρή νόσο προστατεύει από τις επιπλοκές. Τα αντι-ιικά φάρμακα κατά της γρίπης μπορούν να χρησιμοποιηθούν και για την πρόληψη της εμφάνισης συμπτωμάτων γρίπης, κατά τη κρίση του θεράποντα ιατρού και σύμφωνα με τις οδηγίες του ΚΕΕΛΠΝΟ. Υπενθυμίζεται ότι τα αντι-ιικά φάρμακα χορηγούνται με απλή ιατρική συνταγή.</p>
<p>– Η συνέχιση του εμβολιασμού για την εποχική γρίπη στις ομάδες αυξημένου κινδύνου του πληθυσμού καθ’ όλη τη διάρκεια του εφετινού κύματος γρίπης.</p>



Πηγή : eReportaz