Μετά την συμφωνία που είχε επιτευχθεί κατά τη συνάντηση που είχαν η Γενική Γραμματέας Εσόδων κα Αικατερίνη Σαββαϊδου με τον Πρόεδρο του Π.Ι.Σ. κ. Μιχαήλ Βλασταράκο και υπηρεσιακούς παράγοντες του ΕΟΠΥΥ, για την φορολόγηση των παρόχων υγείας βάσει των ποσών που τους έχουν αποδοθεί και τη διευκρίνιση των τεχνικών λεπτομερειών από αρμόδια κλιμάκια της Γενικής Γραμματείας Εσόδων και του ΕΟΠΥΥ, το θέμα διευθετείται, κατόπιν δηλώσεων των αρμοδίων παραγόντων του ΕΟΠΥΥ και της Γενικής Γραμματείας Εσόδων.
Έτσι, όσον αφορά το clawback του 2014, οι πάροχοι υγείας θα φορολογηθούν με τα πραγματικά δεδομένα. Επίσης, θα υπολογιστεί στο clawback το ατομικό όριο κάθε υγειονομικού από 1.1.2014.
Οι προσπάθειες που κατεβλήθησαν από τα τεχνικά κλιμάκια, δίνουν ένα αίσιο τέλος σε μία συγκεχυμένη φορολογική ενημερότητα των παρόχων υγείας.
Ο Πανελλήνιος Ιατρικός Σύλλογος θα βρίσκεται πάντα στις επάλξεις προκειμένου να επιλύονται προβλήματα του κλάδου και να αποκαθίστανται τυχόν αδικίες.