<strong>Υπάρχουν κάποιες δίαιτες που υπόσχονται γρήγορη και μεγάλη απώλεια βάρους, με κάποιο τίμημα όμως για την υγεία σας. </strong>

Πριν ξεκινήσετε λοιπόν, κάποια από αυτές συμβουλευθείτε τον διατροφολόγο σας για να αποφύγετε δυσάρεστες συνέπειες.

<strong>Η Δίαιτα Dukan</strong>

Αποτελείται από 4 φάσεις.

Αρχικά, θα ακολουθήσετε μία διατροφή βασισμένη σε καθαρή πρωτεΐνη (κόκκινο κρέας, ψάρι, αυγά, πρωτεΐνη σε σκόνη).

Στη δεύτερη φάση, επανεισάγετε σταδιακά στη διατροφή σας την κατανάλωση λαχανικών, εναλλάξ με κατανάλωση πρωτεϊνών.

Έπειτα, έχουμε την φάση της ενοποίησης, όπου σταδιακά προστίθενται στις προηγούμενες 2 φάσεις, οι υδατάνθρακες.

Στο τέλος, έχουμε τη σταθεροποίηση με μια ισορροπημένη διατροφή και την καθημερινή κατανάλωση 3 κουταλιών σούπας από βρώμη.

<strong><img src="http://www.y-o.gr/images/Article-Images/vromi.jpg" alt="" width="656" height="373" /></strong>

Μια φορά την εβδομάδα, προτείνεται η κατανάλωση μόνο πρωτεΐνης όλη την ημέρα, ώστε να διατηρηθεί το βάρος.

Η δίαιτα Dukan υπόσχεται γρήγορη απώλεια βάρους, αλλά είναι ελλειμματική ως προς τις βιταμίνες και τα απαραίτητα μέταλλα και ιχνοστοιχεία, ειδικά κατά τη διάρκεια της πρώτης φάσης της.

Πονοκέφαλοι, δυσκοιλιότητα, νεφρικά και καρδιακά προβλήματα, διαταραχές του κύκλου και κόπωση είναι κάποιες, μόνο, από τις ανεπιθύμητες συνέπειές της.

<strong>Η Δίαιτα Atkins</strong>

Η δίαιτα αυτή είναι υπερπρωτεϊνική και υπερλιπιδική.

Αποκλείει από το καθημερινό διαιτολόγιο όλους τους υδατάνθρακες (δημητριακά, ψωμί, κάποια λαχανικά).

Πρωτεΐνες και λίπη καταναλώνονται κατά βούληση (κόκκινο κρέας, ψάρι, αλλαντικά, μαγιονέζα κ.α.) μαζί με 50g πράσινα λαχανικά ανά γεύμα.

Η απώλεια βάρους είναι εξίσου γρήγορη, αλλά συνοδεύεται και από απώλεια μυϊκής μάζας, ενώ παρατηρείται η επαναπόκτηση των κιλών με την επανένταξη των υδατανθράκων στο μενού.

Οι παρενέργειες της είναι αρκετές και αξιοσημείωτες όπως, πονοκέφαλοι, κράμπες, νεφρικά προβλήματα, έλλειψη βιταμινών και ιχνοστοιχείων, υπερχοληστεριναιμία, κίνδυνος εμφάνισης καρδιαγγειακών νοσημάτων.

Δεν θα σας τη συνιστούσαμε λοιπόν, σε καμία περίπτωση.

<strong>Η Paleo Diet</strong>

Πρόκειται για μία διατροφή, η οποία βασίζεται στην κατανάλωση υγιεινών τροφών και συγκεκριμένα τροφών, που είχαν στο μενού τους οι κυνηγοί πρόγονοί μας κατά την παλαιολιθική εποχή - το χρονικό διάστημα από περίπου 2,6 εκατομμύρια χρόνια πριν μέχρι την έναρξη της αγροτικής επανάστασης, περίπου 10.000 χρόνια πριν.

<img src="http://www.y-o.gr/images/Article-Images/paleo_diet.png" alt="" width="600" height="322" />

Οι τροφές που πρέπει να βάλεις στο τραπέζι σου είναι: φρέσκο κρέας (κατά προτίμηση από ζώο το οποίο έχει μεγαλώσει τρώγοντας γρασίδι ή ελευθέρας βοσκής μοσχάρι, χοιρινό, αρνί, πουλερικά), ψάρια, θαλασσινά, φρέσκα φρούτα, λαχανικά, σπόρους, ξηρούς καρπούς, υγιεινά έλαια από ελιά, καρύδα, αβοκάντο, macadamia, καρύδια και λιναρόσπορο.

Οι τροφές που δεν είναι μέρος της Paleo Diet είναι: γαλακτοκομικά προϊόντα, σπόροι δημητριακών, όσπρια, κρυσταλλική ζάχαρη, επεξεργασμένα φαγητά.

Σύμφωνα με την συγγραφέα του βιβλίου «Cave woman don't get fat», Dr Esther Blum, <em>«Τα όμορφα κορίτσια τρώνε κρέας. </em>

<em>Τα σνακ από κρέας είναι το κλειδί για την αύξηση των επιπέδων της ντοπαμίνης και της σεροτονίνης στο εγκέφαλο και ο δρόμος προς ένα σώμα λεπτό και υγιές»</em>.

<strong>Η Συμβουλή του Διαιτολόγου</strong>

• Η μόνη αποτελεσματική μέθοδος απώλειας βάρους είναι η μείωση της θερμιδικής πρόσληψης με μια ισορροπημένη διατροφή σε πρωτεΐνες, υδατάνθρακες και λιπίδια, με ταυτόχρονη αύξηση της φυσικής δραστηριότητας.

• Να μην χάνετε πάνω από ένα κιλό την εβδομάδα.

• Να αποφεύγετε την κατανάλωση αλκοόλ, πολύ λιπαρών τροφών, γλυκών, τσιπς, κ.λπ.

• Σωστή κατανομή γευμάτων: πρωινό, δεκατιανό, μεσημεριανό, απογευματινό, βραδινό.