Απέχουν από τα καθήκοντά τους, σήμερα Πέμπτη, οι φυσικοθεραπευτές που απασχολούνται στον δημόσιο τομέα Υγείας. Ο Πανελλήνιος Σύλλογος Φυσικοθεραπευτών έχει προκηρύξει 24ωρη προειδοποιητική απεργία και παράσταση διαμαρτυρίας έξω από το υπουργείο Υγείας, ζητώντας άμεσα συνάντηση με την πολιτική ηγεσία του υπουργείου.

Η απεργιακή κινητοποίηση πραγματοποιείται με τη στήριξη της ΑΔΕΔΥ, της ΠΟΕΔΗΝ και της ΠΟΕ – ΟΤΑ.

Ο Πανελλήνιος Σύλλογος Φυσικοθεραπευτών διεκδικεί ως κυρίαρχο αίτημα την αποκατάσταση της εξαίρεσης του κλάδου των φυσικοθεραπευτών από την χορήγηση του Επιδόματος Επικίνδυνης και Ανθυγιεινής εργασίας, καθώς και την άμεση ένταξη των φυσικοθεραπευτών στην κατηγορία Α των δικαιούχων του Επιδόματος Επικίνδυνης και Ανθυγιεινής Εργασίας.

Επιπλέον, οι φυσικοθεραπευτές ζητούν αύξηση των δαπανών για την υγεία και ενίσχυση των δημόσιων δομών περίθαλψης, διασφάλιση οργανικών θέσεων και κατάργηση της μισθολογικής διαφοροποίησης στο νέο μισθολόγιο (Ν. 4024/11) μεταξύ των κατηγοριών ΠΕ και ΤΕ και εξίσωσή τους.