Ο τοκετός στο νερό αποτελεί μία από τις μεθόδους φυσικού τοκετού, συνηθισμένες και αναγνωρισμένες επιστημονικά τόσο στις Ηνωμένες Πολιτείες όσο και στην Ευρώπη.

Τοκετός στο νερό σημαίνει ότι η διαδικασία των ωδινών αλλά και της γέννησης όταν είναι δυνατόν, εξελίσσεται μέσα στο νερό θερμοκρασίας 37<sup>ο</sup>C βαθμών, σε ειδικά διαμορφωμένη πισίνα.

Στο Μαιευτήριο ΛΗΤΩ, το 1999 έγινε ο πρώτος τοκετός στο νερό στην Ελλάδα, σε ειδικά διαμορφωμένη πισίνα, στο χώρο της Αίθουσας Τοκετών του μαιευτηρίου.

Ο ειδικά διαμορφωμένος χώρος παρέχει τη δυνατότητα στην επίτοκο, να βρίσκεται μέσα στο νερό, να κινείται ελεύθερα χωρίς χορήγηση φαρμάκων.

Ο χώρος διαθέτει ειδικό απαλό φωτισμό, μουσική και αρωματικά αιθέρια έλαια.
Η παρουσία των εξειδικευμένων μαιών καθώς και αυτή του συζύγου δημιουργούν ένα φιλικό, ήρεμο περιβάλλον, που διαμορφώνει τις προϋποθέσεις για έναν τοκετό, χωρίς άγχος σε χώρο που χαλαρώνει και διώχνει την ένταση.

Ταυτόχρονα εξασφαλίζει συνθήκες απόλυτης ασφάλειας για την επίτοκο και το αναμενόμενο βρέφος, με την παρουσία του Θεράποντος Μαιευτήρα - Γυναικολόγου και τον απαραίτητο ιατρικό εξοπλισμό σε πρώτη ζήτηση.
<h2>Προϋποθέσεις</h2>
<ul>
	<li>Απαραίτητη προϋπόθεση η θέληση της γυναίκας καθώς και η καλή της σχέση με το νερό.</li>
	<li>Φυσιολογική εξέλιξη της κύησης.</li>
	<li>Προετοιμασία πριν από τον τοκετό με μαθήματα και χρήση πισίνας.</li>
</ul>
<h2>Περιορισμοί</h2>
<ul>
	<li>Σε περιπτώσεις ανώμαλων προβολών και πολύδυμων κυήσεων.</li>
	<li>Σε περιπτώσεις πρόωρης ρήξης υμένων.</li>
	<li>Σε  περιστατικά με υπέρταση ή προεκλαμψία και</li>
	<li>Σε περιπτώσεις όπου η ηλικία κυήσεως  είναι μικρότερη των 37 εβδομάδων.</li>
</ul>
<h2>Πλεονεκτήματα</h2>
<ul>
	<li>Η διαδικασία του τοκετού στο νερό έχει εξαιρετικά ευεργετικές επιδράσεις στη διαχείριση του πόνου και στη διάρκεια του τοκετού.</li>
	<li>Η άνωση του νερού δίνει μεγάλη ευκολία στην κίνηση και στις αλλαγές θέσης της επιτόκου, αποφεύγοντας την καθήλωση στο κρεβάτι.</li>
	<li>Εξαιρετική δυνατότητα χαλάρωσης και μείωσης του άγχους.</li>
	<li>Μεγαλύτερη διατατότητα των μαλακών μορίων, ευκολότερη έξοδος του εμβρύου, λιγότερος πόνος και μικρή πιθανότητα τραυματισμών – ρήξεων.</li>
	<li>Δεν γίνεται χρήση φαρμάκων, αντί να βάλουμε στη γυναίκα φάρμακα βάζουμε τη γυναίκα στο «φάρμακο», με τη διαφορά ότι το «φάρμακο» είναι ότι πιο φυσικό υπάρχει, το νερό.</li>
	<li>Εξαιρετικά θετική ανάμνηση της εμπειρίας.</li>
</ul>