Ο Σύλλογος Οροθετικών Ελλάδος «Θετική Φωνή» και ο Σύλλογος Ασθενών Ήπατος Ελλάδος «Προμηθέας» ξεκινούν την υλοποίηση ενός νέου φιλόδοξου προγράμματος πρόληψης, στοχεύοντας στην προσέγγιση κοινοτήτων Ρομά σε 11 περιοχές της Ελλάδας, που αντιστοιχούν σε πληθυσμό 27.000 ατόμων.
Σύμφωνα με την Εθνική Επιτροπή για τα Δικαιώματα του Ανθρώπου, ο πληθυσμός των Ρομά στην Ελλάδα αριθμεί περίπου 250.000 συμπολίτες μας, που αντιστοιχούν περίπου στο 2% του συνολικού πληθυσμού, από τους οποίους περίπου 40.000 διαμένουν σε αντίσκηνα. Το οικονομικό και κοινωνικό υπόβαθρο των Ρομά, τους καθιστά ευάλωτη ομάδα ως προς τον HIV και τις ηπατίτιδες B και C. Είναι κατά βάση νέος σε ηλικία πληθυσμός σε όλες τις ευρωπαϊκές χώρες, ενώ δεν έχουν επαρκή πρόσβαση σε προγράμματα πρόληψης και θεραπείας, κάτι που αποδεικνύεται και από τα χαμηλά ποσοστά εμβολιαστικής κάλυψης εν γένει αλλά και συγκεκριμένα για την ηπατίτιδα Β.
Στο παραπάνω πλαίσιο, σκοπός του προγράμματος που θα διαρκέσει 12 μήνες είναι η παροχή δυνατότητας δωρεάν εξέτασης με τη μέθοδο «Rapid Test» και η ενημέρωση και ευαισθητοποίηση του πληθυσμού στόχου για τον HIV και τις ηπατίτιδες Β και C. Η παροχή ατομικής συμβουλευτικής σε οροθετικά άτομα και ασθενείς ήπατος και η διασύνδεση των ωφελούμενων με αντιδρών αποτέλεσμα με το εθνικό σύστημα υγείας συμπληρώνουν το φάσμα των παρεμβάσεων του προγράμματος.
Ξεκινώντας από τον Ασπρόπυργο, όπου βρίσκεται από την Παρασκευή 8 Μαΐου, η Κινητή Μονάδα Πρόληψης «Checkpoint» θα επισκεφθεί καταυλισμούς σε πέντε περιοχές εντός του νομού Αττικής (Μέγαρα, Ασπρόπυργος, Κορωπί, Μενίδι, Λιόσια) και σε επτά περιοχές της περιφέρειας και της ακριτικής Ελλάδας (Κορινθία, Πάτρα, Καρδίτσα, Ξάνθη και Κομοτηνή) μέχρι και τον Απρίλιο του 2016.
Παράλληλα, το πρόγραμμα θα επικεντρωθεί στη συλλογή ποιοτικών και ποσοτικών στοιχείων μέσω συμπλήρωσης ερωτηματολογίου από τους ωφελούμενους, προκειμένου να ακολουθήσει στατιστική επεξεργασία των δεδομένων και δημοσίευση σχετικής μελέτης.
Το νέο πρόγραμμα της «Θετικής Φωνής» και του «Προμηθέα» συμπληρώνει τις δράσεις των δύο οργανώσεων για δωρεάν εξέταση και ευαισθητοποίηση των ευάλωτων κοινωνικά ομάδων, όπως είναι οι άνδρες που κάνουν σεξ με άνδρες, οι χρήστες ενδοφλέβιων ναρκωτικών, οι εργαζόμενοι/ες στο σεξ, τα διεμφυλικά άτομα, οι κρατούμενοι και οι μετανάστες.
Το έργο χρηματοδοτείται από την Ισλανδία, το Λιχτενστάιν και τη Νορβηγία στο πλαίσιο του Προγράμματος «Είμαστε όλοι Πολίτες», το οποίο είναι μέρος του συνολικού Χρηματοδοτικού Μηχανισμού του ΕΟΧ για την Ελλάδα, γνωστού ως EEA Grants. Διαχειριστής Επιχορήγησης του Προγράμματος είναι το Ίδρυμα Μποδοσάκη. Στόχος του Προγράμματος είναι η ενδυνάμωση της κοινωνίας των πολιτών στη χώρα μας και η ενίσχυση της κοινωνικής δικαιοσύνης, της δημοκρατίας και της βιώσιμης ανάπτυξης.
H «Θετική Φωνή» είναι ο Σύλλογος Οροθετικών Ελλάδος. Σκοποί της ίδρυσης και λειτουργίας του είναι η προάσπιση των δικαιωμάτων των οροθετικών, η αντιμετώπιση της εξάπλωσης του HIV, καθώς και ο περιορισμός των κοινωνικών και οικονομικών επιπτώσεών του στην Ελλάδα. [Αγίων Αναργύρων 13, Αθήνα |Τηλ.: 210 862 7572 | www.positivevoice.gr | info@positivevoice.gr ]
Ο Σύλλογος Ασθενών Ήπατος Ελλάδος «Προμηθέας» ιδρύθηκε και δραστηριοποιείται από το 2012 και είναι ο πρώτος σύλλογος ασθενών με νόσους του ήπατος. Μέσα από την εμπειρία μας ως ασθενείς παρέχουμε υποστήριξη στους ανθρώπους που ζουν με ιογενείς Ηπατίτιδες Β και C ή άλλα νοσήματα του ήπατος, καθώς και τεκμηριωμένη πληροφόρηση σε θέματα ηπατιτίδων. [Λ. Αλεξάνδρας 213Β, Αμπελόκηποι | Τηλ.: 211 0122102 | www.helpa-prometheus.gr | hlpaprometheus@gmail.com]