<p><span style="color: #ff0000;">Συνελήφθη τη στιγμή που παρέλαβε 200 ευρώ σε προσημειωμένα χαρτονομίσματα – Ζήτησε δύο φορές «φακελάκι» από τον γιο ηλικιωμένο ασθενούς που τον κατήγγειλε</span></p>
<p>Χειροπέδες σε νοσοκομειακό γιατρό στην Άρτα πέρασαν το απόγευμα της Πέμπτης αστυνομικοί της υπηρεσίας Εσωτερικών Υποθέσεων.</p>
<p>Σύμφωνα με το epiruspost.gr πρόκειται για οφθαλμίατρο του Νοσοκομείου Άρτας, ο οποίος συνελήφθη μέσα στο ιατρείο του από αστυνομικούς, καθώς απαιτούσε φακελάκι προκειμένου να προχωρήσει σε επέμβαση.</p>
<p>Ο γιατρός, οι καταγγελίες για τον οποίο ήταν πολλές και η δράση του αποτελούσε κοινό μυστικό, συνελήφθη τη στιγμή που παρέλαβε 200 ευρώ σε προσημειωμένα χαρτονομίσματα.</p>
<p>Το κουβάρι της υπόθεσης άρχισε να ξετυλίγεται όταν ο γιος ενός ασθενή του γιατρού κατήγγειλε ότι είχε απαιτήσει και λάβει, τον περασμένο Οκτώβριο 200 ευρώ για χειρουργήσει τον 84χρονο πατέρα του για καταρράκτη. Στην καταγγελία του ανέφερε ακόμα ότι, ο γιατρός απαίτησε και πάλι το ίδιο ποσό προκειμένου να προβεί σε νέα οφθαλμολογική επέμβαση (στον άλλο οφθαλμό του πατέρα του) τον Ιανουάριο του 2015.</p>
<p>Σε προγραμματισμένη συνάντηση, χθες (22-01-2015) το μεσημέρι, στο γραφείο του οφθαλμιάτρου στο Νοσοκομείο, ο γιος του 84χρονου παρέδωσε στον γιατρό, μετά την ολοκλήρωση της επέμβασης, επιστολικό φάκελο που περιείχε το προσημειωμένο χρηματικό ποσό των (200) ευρώ.</p>
<p>Έγκυρες πηγές από την Άρτα αναφέρουν ότι σε ορισμένες περιπτώσεις ο οφθαλμίατρος ήταν ιδιαίτερα απαιτητικός και δεν έκανε την παραμικρή έκπτωση στην «ταρίφα» που είχε βάλει ακόμη και όταν υπήρχαν ασθενείς που δεν μπορούσαν να ανταποκριθούν στις απαιτήσεις του.</p>
<p>Ο γιατρός αναμένεται να οδηγηθεί σήμερα στον Εισαγγελέα.</p>
<p>Με πληροφορίες από epiruspost.gr</p>



Πηγή : eReportaz