<p>Ανησυχητικά παρουσιάζονται τα αποτελέσματα αμερικανικής μελέτης, που δημοσιεύθηκε στο επιστημονικό έντυπο JAMA Surgery. Σύμφωνα με τα στοιχεία, έχουν αυξηθεί τα κρούσματα καρκίνου του παχέος εντέρου σε άτομα 20-49 ετών, ωστόσο, η συγκεκριμένη μορφή καρκίνου μειώνεται σταδιακά στις ηλικίες άνω των 50 ετών.</p>
<p>Πάνω από ένας στους δέκα καρκίνους στο κόλον -το κεντρικό τμήμα του παχέος εντέρου- και σχεδόν ένας στους τέσσερις καρκίνους στον ορθόν -το τελευταίο τμήμα του παχέος εντέρου πριν τον πρωκτό- θα διαγνωστούν σε ασθενείς κάτω των 50 ετών, κατά τα επόμενα 15 χρόνια, σύμφωνα με τις εκτιμήσεις ερευνητών του Αντικαρκινικού Κέντρου MD Anderson του Πανεπιστημίου του Τέξας, στο Χιούστον, με επικεφαλής την Δρ Κριστίνα Μπέιλι.</p>
<p>Παρά τη σημαντική συμβολή των συχνών προληπτικών εξετάσεων, ιδιαίτερα της κολονοσκόπησης, τα τελευταία χρόνια, στα μειωμένα ποσοστά του ορθοκολικού καρκίνου (με ρυθμό περίπου 1% ετησίως μετά το 1975), ο προληπτικός έλεγχος δεν θεωρείται σήμερα απαραίτητος σε άτομα κάτω των 50 ετών. Το γεγονός αυτό έχει ως αποτέλεσμα την αύξηση των περιστατικών στις νεότερες ηλικίες, ενώ τα περιστατικά αυτά περιλαμβάνουν συνήθως καρκίνους σε πιο προχωρημένη μορφή και άρα πιο δύσκολα αντιμετωπίσιμους. Συγκεκριμένα, η ετήσια αύξηση των περιστατικών είναι της τάξης του 2% για τα άτομα 20 έως 34 ετών και 0,40% για τους ανθρώπους 35 έως 49 ετών.</p>
<p>Όντας η τρίτη συχνότερη μορφή καρκίνου μεταξύ των ανδρών και των γυναικών και η τρίτη συχνότερη αιτία θανάτου από καρκίνο, ο καρκίνος του παχέος εντέρου εκτιμάται ότι θα μειωθεί έως το 2020 και το 2030 στις ΗΠΑ, σε ποσοστό 23% και 41% των περιστατικών αντίστοιχα για τα άτομα άνω των 50 ετών, ενώ, αντίθετα, αύξηση της τάξεως του 38% και 90% αντίστοιχα αναμένεται μεταξύ των ατόμων 20 έως 34 ετών.</p>
<p>Η τάση αυτή θεωρείται ανησυχητική από τους επιστήμονες, γεγονός που κάνει επιτακτική την ανάγκη για περαιτέρω έρευνες, σχετικά με τα βαθύτερα αίτια των αυξανόμενων περιστατικών της νόσου σε νεαρά άτομα. Ενδέχεται, μάλιστα, να υπάρξει αλλαγή των σημερινών κατευθυντήριων οδηγιών για την προληπτική κολονοσκόπηση, από την ηλικία των 50 ετών και έπειτα.</p>
<p>Οι γιατροί, ωστόσο, υπενθυμίζουν ότι, η παχυσαρκία, η έλλειψη σωματικής άσκησης και μια διατροφή πλούσια σε κόκκινο κατεργασμένο κρέας, αποτελούν παράγοντες κινδύνου για εκδήλωση καρκίνου του παχέος εντέρου ανεξαρτήτως ηλικίας.</p>



Πηγή : eReportaz