Οι άνδρες με προβλήματα υπογονιμότητας έχουν αυξημένες πιθανότητες να εκδηλώσουν και άλλα προβλήματα υγείας, όπως διαβήτη, καρδιακή νόσο και διαταραχές χρήσης ουσιών, σύμφωνα με αμερικανική μελέτη.

Από την επεξεργασία των δεδομένων προέκυψε ότι, <strong>οι άνδρες με διάγνωση υπογονιμότητας είχαν 48% υψηλότερο ποσοστό καρδιακής νόσου και 30% περισσότερες πιθανότητες διαβήτη</strong>, μετά από συνυπολογισμό της παχυσαρκίας και του καπνίσματος. Επίσης, είχαν υψηλότερα ποσοστά κατάχρησης αλκοόλ και ναρκωτικών.

«Παρατηρήσαμε ότι οι υπογόνιμοι άνδρες εκδήλωσαν αρκετά χρόνια νοσήματα μετά τη διάγνωση του αναπαραγωγικού προβλήματος. Αυτό που είναι ενδιαφέρον είναι ότι επρόκειτο για νεαρούς υγιείς άνδρες. Και η μελέτη μπορεί να αποτελέσει βάση για ένα προγνωστικό εργαλείο της μετέπειτα υγείας του άνδρα ανάλογα με το επίπεδο γονιμότητας του καθενός» εξηγεί ο Δρ Έισενμπεργκ.

Επιχειρώντας μια ανάλυση του συσχετισμού, ο ερευνητής εικάζει ότι, τόσο ορμονικοί, όσο και περιβαλλοντικοί παράγοντες παίζουν ρόλο. Τα χαμηλά επίπεδα τεστοστερόνης στους υπογόνιμους άνδρες ενδεχομένως να σχετίζονται με υψηλότερα ποσοστά θανάτου και καρδιακής νόσου.