Πέντε ακόμη άνθρωποι έχασαν τη ζωή τους από εχθές μέχρι σήμερα από επιπλοκές της γρίπης, σύμφωνα με το ΚΕΕΛΠΝΟ. Πλέον, ο αριθμός των θυμάτων της γρίπης φτάνει τα 65, ανάμεσά τους και τέσσερα παιδιά, από ενός έως 8 ετών. 

Οι δύο θάνατοι από τους πέντε του τελευταίου εικοσιτετράωρου σημειώθηκαν εκτός ΜΕΘ. 

Την ίδια ώρα, στο ΕΣΥ επιβεβαιώθηκαν 15 νέα κρούσματα από τον ιό της γρίπης.

Σήμερα σε ΜΕΘ νοσηλεύονται 121 άτομα ,ενώ από την ώρα που ξέσπασε ο ιός της γρίπης μέχρι σήμερα, έχουν νοσηλευθεί στην Εντατική 267 άνθρωποι.

Σημειώνεται ότι φέτος ο ιός της γρίπης εμφανίζεται εξαιρετικά επιθετικός και «χτυπά» κυρίως τους νεότερους, με τον μέσο όρο ηλικίας των ανθρώπων που νοσηλεύονται να είναι 53 ετών. 

Σύμφωνα με στοιχεία του ΚΕΕΛΠΝΟ, χθες 16 παιδιά νοσηλεύονταν στην Εντατική, ενώ 4 παιδιά (μεταξύ των οποίων και το 9 μηνών βρέφος) έχουν καταλήξει από τον ιό της γρίπης. Τα τρία παιδιά, δεν είχαν υποκείμενο νόσημα, όπως και 1 στους 3 ασθενείς που νοσηλεύεται σε ΜΕΘ είναι υγιής (δηλαδή χωρίς υποκείμενο νόσημα) και νέος.

Ο ΠΙΣ και το ΚΕΕΛΠΝΟ, απευθύνουν έκκληση για εμβολιασμό ακόμη και τώρα. 

«Όσοι δεν έχουν εμβολιαστεί και εμπίπτουν σε ομάδες υψηλού κινδύνου έστω και τώρα να εμβολιαστούν, διότι γρίπη και τον Φεβρουάριο και τον Μάρτιο θα έχουμε, και η κάμψη θα εμφανιστεί από τα μέσα Απριλίου», ανέφερε ο πρόεδρος του ΚΕΕΛΠΝΟ καθηγητής Αθανάσιος Γιαννόπουλος μιλώντας στο «Πρακτορείο 104,9 FM».
