<div class="article_text enable_lead clearfix">

Η αξιοποίηση του κτιρίου του Οίκου Ναύτου και η αναβάθμιση της συνεργασίας του με τον ΕΟΠΥΥ , ήταν τα αντικείμενα ευρείας σύσκεψη υπό το συντονισμό του υπουργού Υγείας <strong>Παναγιώτη</strong> <strong>Κουρουμπλή</strong> και του αναπληρωτή υπουργού Οικονομίας, Υποδομών, Ναυτιλίας και Τουρισμού Θοδωρή <strong>Δρίτσα</strong>.

Αποφασίστηκε ο προσδιορισμός των απαραίτητων ενεργειών και η συνεργασία του ΝΑΤ, του <strong>Οίκος Ναύτου</strong> και του Πρωτοβάθμιου Εθνικού Δικτύου Υγείας (ΠΕΔΥ), για την υπογραφή προγραμματικής συμφωνίας που θα οδηγήσει στην κάλυψη των υγειονομικών αναγκών των ασφαλισμένων του ΝΑΤ και των αναγκών των υπηρεσιών υγείας.

Όλοι οι συμμετέχοντες στη συνάντηση, αφού ενημερώθηκαν για την ιστορία του κτιρίου, εξέφρασαν την επιθυμία όλες οι αναγκαίες ενέργειες να υλοποιηθούν επ’ ωφελεία όλων των ασφαλισμένων, αλλά και με σεβασμό στην ιστορικότητα του κτιρίου και των ιδιαίτερων αναγκών που διαχρονικά εξυπηρετεί, σε σχέση με τους ασφαλισμένους εν ενεργεία και συνταξιούχους ναυτικούς.

Στη σύσκεψη που πραγματοποιήθηκε στον Οίκο Ναύτου συμμετείχαν επίσης ο αντιπεριφερειάρχης Πειραιά <strong>Γιώργος</strong> <strong>Γαβρίλης</strong>, ο διοικητής της Β΄ Υγειονομικής Περιφέρειας Νίκος Καρβούνης, ο γενικός γραμματέας του υπουργείου Υγείας <strong>Σπύρος</strong> <strong>Κοκκινάκης</strong>, ο αναπληρωτής γενικός γραμματέας του ΥΠΟΥΝΤ Γιάννης Θεοτοκάς, ο πρόεδρος του ΝΑΤ Ανδρέας Κομματάς, ο αντιπρόεδρος του Οίκου Ναύτου <strong>Άγγελος</strong> <strong>Τζίβας</strong>, ο αρχίατρος του Οίκου Ναύτου <strong>Διαμαντής</strong> <strong>Κιάσσος</strong>, ο δήμαρχος Περάματος Γιάννης Λαγουδάκης, καθώς και υπηρεσιακοί παράγοντες των εμπλεκόμενων φορέων.

Στη σύσκεψη είχαν προσκληθεί εκπρόσωποι της <strong>Πανελλήνιας</strong> <strong>Ναυτικής</strong> <strong>Ομοσπονδίας</strong> και του <strong>Ιατρικού</strong> <strong>Συλλόγου</strong> <strong>Πειραιά</strong>, οι οποίοι απέστειλαν επιστολές με τις σχετικές για το θέμα απόψεις τους.

</div>