Καθημερινά ακουμπάμε με τα χέρια μας χιλιάδες επιφάνειες και αντικείμενα, εντός ή εκτός σπιτιού, τα οποία είναι γεμάτα μικρόβια. Και ενώ στο σπίτι μας μπορούμε να δείξουμε κάποια παραπάνω προσοχή στα σημεία – μαγνήτες μικροβίων, κάτι τέτοιο δεν είναι εφικτό σε εξωτερικούς χώρους. 

Επειδή όμως η υγεία μας είναι πάνω από όλα, δείτε ποια είναι τα αντικείμενα που ακουμπάμε καθημερινά και τα οποία είναι γεμάτα βακτήρια, μικρόβια και άλλους μικροοργανισμούς, για να ξέρετε πότε το πλύσιμο των χεριών είναι επιτακτική ανάγκη!

<strong>Χρήματα
</strong>
Το ταξίδι ενός χαρτονομίσματος και ενός κέρματος δεν έχει τελειωμό, καθώς μέσα σε μία μόνο ημέρα, μπορούν να αλλάξουν δεκάδες χέρια «φυλακίζοντας» πάνω τους και αρκετή βρωμιά. Σύμφωνα με έρευνα, σε ένα και μόνο χαρτονόμισμα είχαν εντοπιστεί 135.000 βακτήρια! Ως εκ τούτου πρέπει πάντα να πλένουμε τα χέρια μας μετά την επαφή μας με χρήματα.

<strong>Μηχανές του καφέ – αυτόματοι πωλητές</strong>

Σε αρκετά γραφεία αλλά και μεγάλους κοινόχρηστους χώρους σε υπηρεσίες, εμπορικά κέντρα κλπ, υπάρχουν μηχανές αυτόματης πώλησης καφέ, σνακ, κ.ά. Κατά συνέπεια, δεκάδες άνθρωποι αγγίζουν τα ίδια κουμπιά κάθε μέρα, και τα βακτήρια πάνω τους κάνουν… πάρτι! Φροντίστε, λοιπόν, σε περίπτωση που τα χρησιμοποιήσετε να πλύνετε καλά τα χέρια σας, πριν καταναλώσετε το προϊόν που αγοράσατε. 

<strong>Κινητό τηλέφωνο</strong>

Το κινητό είναι ένα, κατά κανόνα, ζεστό αντικείμενο, γεγονός που το καθιστά ιδανικό για την ανάπτυξη και τον πολλαπλασιασμό βακτηρίων. Παράλληλα, κάθε φορά που το αγγίζουμε και μιλάμε με αυτό, βακτήρια από τα χέρια μας αλλά και μικρόβια από το στόμα μας μεταφέρονται στην επιφάνεια του τηλεφώνου και… εγκαθίστανται εκεί! Καλό θα ήταν, λοιπόν, να ασχολούμαστε και με τον καθαρισμό του κινητού μας, τουλάχιστον μία φορά την εβδομάδα, για να έχουμε το κεφάλι μας ήσυχο! 

<strong>Τα κουμπιά του ανελκυστήρα</strong>

Ένα ακόμα αντικείμενο που καθημερινά αγγίζουν δεκάδες χέρια, και το οποίο είναι γεμάτο με βακτήρια. Εάν πρόκειται για το χώρο του γραφείου σας, ή του σπιτιού σας, χρησιμοποιήστε ένα αντιβακτηριδιακό μαντηλάκι για να τα καθαρίσετε ανά μία δύο μέρες. Σε αντίθετη περίπτωση, προστατευτείτε, χρησιμοποιώντας το μαντηλάκι για τον εαυτό σας!
