Μια διατροφή πλούσια σε κρέας αυξάνει τον κίνδυνο νεφροκυτταρικού καρκίνου, σύμφωνα με αμερικανική μελέτη. Οι ερευνητές του Αντικαρκινικού Κέντρου MD Anderson στο Πανεπιστήμιο του Τέξας διαπίστωσαν ότι ο κίνδυνος είναι μεγαλύτερος σε άτομα με συγκεκριμένες γονιδιακές μεταλλάξεις καθώς και όταν το κρέας μαγειρεύεται σε υψηλές θερμοκρασίες.

Ο <strong>νεφροκυτταρικός καρκίνο</strong>ς είναι η πιο συχνή μορφή καρκίνου των νεφρών και εμφανίζει ανοδική τάση τις τελευταίες δεκαετίες. Οι επιστήμονες αποδίδουν την τάση αυτή κυρίως στη μεγάλη κατανάλωση προϊόντων κρέατος που χαρακτηρίζει τη δυτική διατροφή.

Από την επεξεργασία των δεδομένων προέκυψε ότι,  οι ασθενείς που είχαν νοσήσει ανέφεραν μεγαλύτερη κατανάλωση κόκκινου και λευκού κρέατος, κυρίως ψητού και τηγανητού, συγκριτικά με τα υγιή άτομα.

Επιπλέον, τα άτομα που ήταν φορείς μετάλλαξης στο γονίδιο ITPR2, το οποίο ήδη έχει συσχετιστεί με τον καρκίνο των νεφρών, ήταν πιο ευάλωτοι στις συνέπειες από τις διατροφικές συνήθειές τους.

Οι ειδικοί συνιστούν ότι η συνετή κατανάλωση κρέατος, καθώς και η αποφυγή κρεατικών που έχουν μαγειρευτεί σε υψηλές θερμοκρασίες, μπορεί να μειώσει τον κίνδυνο εμφάνισης της συγκεκριμένης μορφής καρκίνου, στο πλαίσιο μιας ισορροπημένης και υγιεινής διατροφής.