Τη Δευτέρα 21 Δεκεμβρίου 2015, 20μελές κλιμάκιο επαγγελματιών και εθελοντών του Ελληνικού Ερυθρού Σταυρού διέθεσε ανθρωπιστικό υλικό (1000 μπουκάλια νερό, 1370 κονσέρβες με ψάρι, 300 κουβέρτες και 200 υπνόσακους) για τους φιλοξενούμενους πρόσφυγες και μετανάστες του Κέντρου Προσωρινής Φιλοξενίας στον Ελαιώνα.

Η δράση υλοποιήθηκε στο πλαίσιο της Έκτακτης Έκκλησης Στήριξης για την κάλυψη επειγουσών ανθρωπιστικών αναγκών στην Ελλάδα, που έχει απευθύνει στη διεθνή κοινότητα η Ομοσπονδία Ερυθρού Σταυρού και Ερυθράς Ημισελήνου (IFRC).

Με βάση την τελευταία ενημέρωση από τον συντονιστή του Κέντρου, αυτή τη στιγμή στο χώρο διαμένουν 680 άτομα (οικογένειες και μεμονωμένα άτομα) διαφόρων εθνικοτήτων, εκ των οποίων 40 παιδιά, διαφορετικών ηλικιών.

Καθημερινά, νοσηλευτές και εθελοντές νοσηλευτικής του Ελληνικού Ερυθρού Σταυρού καλύπτουν την απογευματινή βάρδια λειτουργίας των ιατρείων του Κέντρου, παρέχοντας υγειονομική περίθαλψη και αγωγή υγείας στους φιλοξενούμενους πρόσφυγες και μετανάστες.

Ο Ελληνικός Ερυθρός Σταυρός, με τη συνεχή στήριξη της Διεθνούς Ομοσπονδίας, συνεπικουρεί την Πολιτεία στην προσπάθειά της να ανταποκριθεί στις αυξημένες ανθρωπιστικές ανάγκες που έχουν δημιουργηθεί στη χώρα μας, εξαιτίας της πρόσφατης προσφυγικής κρίσης.