<p>Εκατόν τρία παιδιά και έφηβοι ανέπτυξαν καρκίνο του θυρεοειδούς στη Φουκουσίμα, σύμφωνα με μελέτη για τις συνέπειες της πυρηνικής καταστροφής στην περιοχή, χωρίς ωστόσο να έχει επαληθευτεί η σχέση των κρουσμάτων αυτών με το δυστύχημα.</p>
<p>Συγκεκριμένα εξετάστηκαν περίπου 300.000 νέοι κάτω των 18 ετών στην επαρχία Φουκουσίμα, με τον αριθμός των κρουσμάτων καρκίνου που επαληθεύτηκαν με χειρουργικές επεμβάσεις να ανέρχεται στα 57. Υπάρχουν άλλες 46 περιπτώσεις για τις οποίες οι γιατροί δεν δηλώνουν ακόμη βέβαιοι κατά 100%, αλλά εκτιμάται πως η πιθανότητα να έχουν αναπτυχθεί κακοήθεις νεοπλασίες είναι πολύ μεγάλη.</p>
<p>Οι ειδικοί πάντως που έχουν διορίσει οι αρχές στην επαρχία τείνουν να θεωρούν ότι τα κρούσματα καρκίνου δεν συνδέονται άμεσα με την καταστροφή του Μαρτίου του 2011.</p>
<p>«Δύσκολα μπορεί να τεκμηριωθεί μια σχέση αιτίου-αιτιατού, αλλά πρέπει μολαταύτα να συνεχιστούν οι εξετάσεις, διότι η αναλογία της ανακάλυψης όγκων αυξάνεται με την ηλικία, ακόμα και υπό κανονικές συνθήκες», δήλωσε ο καθηγητής Σουνίτσι Σουζούκι του πανεπιστημίου ιατρικής της Φουκουσίμα.</p>
<p>Ωστόσο οι γονείς των παιδιών που προσβλήθηκαν από καρκίνο δυσκολεύονται να πειστούν πως η αιτία δεν είναι η έκθεσή τους στην ακτινοβολία (κυρίως ραδιενεργού ιωδίου 131) τις πρώτες ημέρες μετά την καταστροφή.</p>
<p>Πληροφορίες: ΑΜΠΕ</p>