Η κινεζική κυβέρνηση τερματίζει έπειτα από δεκαετίες τη λεγόμενη πολιτική του ενός παιδιού και επιτρέπει πλέον σε όλα τα ζευγάρια να αποκτούν δύο παιδιά.

Το Κομμουνιστικό Κόμμα Κίνας ανακοίνωσε επίσημα την Πέμπτη ότι χαλαρώνει τους περιορισμούς που είχαν επιβληθεί στον οικογενειακό προγραμματισμό και επιτρέπει πλέον σε εκατομμύρια ζευγάρια να αποκτούν δύο παιδιά, έπειτα από δεκαετίες εφαρμογής της αυστηρής πολιτικής του ενός παιδιού.

Τα ζευγάρια που <strong>παραβίαζαν</strong> την αμφιλεγόμενη απαγόρευση που τέθηκε σε ισχύ σε όλη τη χώρα το 1979 έρχονταν αντιμέτωπα με <strong>σειρά κυρώσεων</strong> -από πρόστιμα και την απώλεια της θέσης εργασίας τους έως αναγκαστική άμβλωση.

Η <strong>ιστορικής σημασίας απόφαση</strong> αποτελεί συνέχεια της χαλάρωσης του μέτρου πριν από δύο χρόνια, όταν το Πεκίνο επέτρεψε σε κάθε ζευγάρι Κινέζων να αποκτά δύο παιδιά, αν ο ένας από τους γονείς ήταν ο ίδιος μοναχοπαίδι.

Στόχος είναι να διορθωθεί η ανησυχητική δυσαναλογία μεταξύ ανδρών και γυναικών και να εξαλειφθεί η γήρανση του πληθυσμού.

Η απόφαση ελήφθη την Πέμπτη κατά τη διάρκεια της 5ης ολομέλειας της Κεντρικής Επιτροπής του ΚΚΚ, σύμφωνα με το προακτορείο Νέα Κίνα, έπειτα από τέσσερις ημέρες εργασιών αφιερωμένων στην υιοθέτηση του 13ου πενταετούς προγράμματος (2016-2020).