<p>Μεγαλώνουν είναι οι ελλείψεις σε ευρείας χρήσης φάρμακα, σύμφωνα με τον Πανελλήνιο Φαρμακευτικό Σύλλογο. Όπως καταγγέλει ο ΠΦΣ, δεκάδες φάρμακα ευρείας κατανάλωσης δεν είναι διαθέσιμα στην αγορά, με ό,τι αυτό μπορεί να συνεπάγεται για τους ασθενείς.</p>
<p>Στον κατάλογο με τα φάρμακα που δεν είναι διαθέσιμα στην ελληνική αγορά περιέχονται, μεταξύ άλλων, ορμονικά σκευάσματα, αντιϋπερτασικά, αντικαταθλιπτικά, αντιπηκτικά, αντιδιαβητικά, για τη χοληστερίνη, για αναπνευστικές παθήσεις, για την επιληψία, για τη νόσο Πάρκινσον, ακόμη και αντιβιοτικά.</p>
<p>Τη λήψη μέτρων για την αντιμετώπιση του προβλήματος των ελλείψεων στα φαρμακεία της χώρας, ζήτησε με επιστολή του προς τον πρόεδρο του Εθνικού Οργανισμού Φαρμάκων (ΕΟΦ) κ. Δημήτρη Λιντζέρη, ο πρόεδρος του ΠΦΣ, κ. Κώστας Λουράντος.</p>
<p>Ο κ. Λουράντος, παραθέτει και κατάλογο των φαρμάκων στα οποία παρατηρούνται ελλείψεις, σημειώνοντας με νόημα ότι ο κατάλογος έφτασε στα χέρια του από τον φαρμακευτικό συνεταιρισμό ΠΡΟΣΥΦΑΠΕ, καθώς «ανάλογα στοιχεία όσο και αν αναζητήσαμε, δεν βρήκαμε στην ιστοσελίδα του ΕΟΦ».</p>
<p>Σύμφωνα με τα στοιχεία που παραθέτει και τα οποία βασίζονται στις παραγγελίες του ομίλου ΠΡΟΣΥΦΑΠΕ από την αρχή του έτους έως και τον περασμένο Σεπτέμβριο, μεγάλες φαρμακευτικές εταιρίες της χώρας θέτουν πλαφόν αγορών στις φαρμακαποθήκες, προκαλώντας σοβαρή δυσλειτουργία στον εφοδιασμό των μελών του.</p>
<p>Πρόκειται, σύμφωνα με το έγγραφο, για τις εταιρίες ABBOTT, AMGEN, ASTELLAS, ASTRAZENECA, BOEHRINGER INGELHEIM, GLAXOSMITHKLINE, LUNDBECK, MERCK SHARP &amp; DOHME, NOVARTIS, OLVOS, SANOFI-AVENTIS, UCB, ΑΛΚΟΝ ΛΑΜΠΟΡΑΤΟΡΙΣ, ΒΙΑΝΕΞ, ΛΕΟ ΦΑΡΜΑΚΕΥΤΙΚΗ ΕΛΛΑΣ ΑΕ, PFIZER, ΦΑΡΜΑΣΕΡΒ ΛΙΛΛΥ.</p>
<p>Δείτε τον κατάλογο <a href="http://www.ereportaz.gr/wp-content/files/farmaka_lista.pdf" target="_blank"><strong><span style="color: #ff0000;">εδώ</span></strong></a></p>



Πηγή : eReportaz