<p>Στο «κόκκινο» λειτουργούν τα νοσοκομεία της Θεσσαλονίκης με μεγάλες ελλείψεις σε προσωπικό και νοσοκομειακά υλικά σύμφωνα με όσα καταγγέλει η Ένωση Νοσοκομειακών Γιατρών της πόλης, η οποία έστειλε εξώδικο στον εισαγγελέα, για να τον καταστήσει «κοινωνό με τον πιο επίσημο τρόπο των προβλημάτων». </p>
<p>Σε συνέντευξη Τύπου που παραχώρησαν χθες τα μέλη της διοίκησης της ΕΝΙΘ, τόνισαν ότι πλέον είναι αδύνατη η διαχείριση των προβλημάτων, και ότι κινδυνεύουν ανθρώπινες ζωές.</p>
<p>«Δεν μπορεί να μιλάει κανείς για ΕΣΥ, αλλά για πρώην ΕΣΥ. Είναι καρικατούρα, κανείς δεν έχει δωρεάν πρόσβαση και είναι το πιο εχθρικό Σύστημα Υγείας για τους νέους γιατρούς», είπαν χαρακτηριστικά.</p>
<p>Όπως σημείωσαν, στο Νοσοκομείο «Παπαγεωργίου», η καρδιολογική λειτουργεί οριακά με έξι ειδικούς και τέσσερις ειδικευόμενους γιατρούς, που διαχειρίζονται τα περιστατικά με τέτοιο τρόπο ώστε να παίρνουν εξιτήριο σε 3-4 μέρες για να αδειάσουν κρεβάτια για την επόμενη εφημερία.</p>
<p>Μεταξύ των μεγάλων προβλημάτων που διαπίστωσαν και απαρίθμησαν, ανέφεραν και ότι πολλά τμήματα νοσοκομείων λειτουργούν οριακά ή είναι ένα βήμα πριν να κλείσουν, λείπουν αναισθησιολόγοι, οι εγχειρήσεις για καρκίνο του προστάτη καθυστερούν έως και έξι μήνες, ενώ πολλά ακόμη σοβαρά περιστατικά μπαίνουν στην αναμονή –άγνωστο για πόσο- λόγω της έλλειψης γιατρών.</p>



Πηγή : eReportaz