Στη σύλληψη ενός μαιευτήρα-γυναικολόγου προχώρησαν σήμερα αστυνομικοί της Διεύθυνση Εσωτερικών Υποθέσεων της ΕΛ.ΑΣ., καθώς ζήτησε και έλαβε «φακελάκι» για την παροχή των υπηρεσιών του. 

Αναλυτικότερα και σύμφωνα με την αστυνομία, η υπόθεση άρχισε να ερευνάται έπειτα από καταγγελία μιας γυναίκας η οποία είπε στις αρχές πως ο 65χρονος συλληφθείς, απαίτησε από αυτήν το χρηματικό ποσό των 250 ευρώ, προκειμένου να την υποβάλλει σε γυναικολογική επέμβαση σε δημόσιο νοσοκομείο της Αθήνας, στο οποίο και εργάζεται ο μαιευτήρας - γυναικολόγος.

Η γυναίκα σήμερα, αφού υποβλήθηκε στην επέμβαση, παρέδωσε στον γυναικολόγο το προσημειωμένο χρηματικό ποσό των 250 ευρώ, το οποίο βρέθηκε στην κατοχή του και κατασχέθηκε, από τους αστυνομικούς της Διεύθυνσης Εσωτερικών Υποθέσεων. 

Οι αστυνομικοί προχώρησαν στη σύλληψη του 65χρονου γυναικολόγου και σε βάρος του σχηματίστηκε ποινική δικογραφία, αυτόφωρης διαδικασίας, ενώ αύριο, Παρασκευή, θα οδηγηθεί  στην Εισαγγελία Πρωτοδικών Αθηνών.
