Φως στον υποκείμενο βιολογικό μηχανισμό του μυικού «πιασίματος» μετά από ένα περίπατο στο βουνό ή την ορειβασία, ρίχνει μελέτη της ΣΕΦΑΑ του Πανεπιστημίου Θεσσαλίας,  εστιάζοντας στη σημαντική διαφοροποίηση στον τρόπο με τον οποίο λειτουργούν οι μύες, ανάλογα με το εάν ανεβαίνουμε ή κατεβαίνουμε.

Σύμφωνα με την έρευνα, στο ανέβασμα (ομόκεντρη συστολή) οι μύες μικραίνουν σε μήκος, ενώ στο κατέβασμα (έκκεντρη συστολή) το μήκος των μυϊκών ινών αυξάνεται. Αυτός ο τρόπος λειτουργίας επιφέρει και διαφορετικές επιδράσεις στη βλάβη που επέρχεται στον μυ.

Όπως προκύπτει, το κατέβασμα οδηγεί σε μεγαλύτερη μυική βλάβη σε σχέση με το ανέβασμα και αυτό μας κάνει να αισθανόμαστε 'πιασμένοι' και πόνο κατά τη διάρκεια διαφόρων μυϊκών προσπαθειών. Αυτός ο πόνος συνήθως εμφανίζεται την επόμενη ή μεθεπόμενη μέρα και διαρκεί για μερικές μέρες.

Στο πλαίσιο της μελέτης, οι ερευνητές εξέτασαν την επίδραση που έχει η έκκεντρη συστολή στο «πιάσιμο» μεταξύ ενήλικων ανδρών και αγοριών νεαρής ηλικίας.

Τα αποτελέσματα έδειξαν πως, τόσο οι άνδρες όσο και τα παιδιά «πιάστηκαν» μετά την άσκηση, αλλά ο βαθμός ήταν πολύ μικρότερος στα παιδιά. Ο πόνος ήταν αυξημένος στα παιδιά την επόμενη μέρα και μετά επανήλθε στα φυσιολογικά επίπεδα, ενώ στους άνδρες παρέμεινε σημαντικά υψηλός ακόμα και τέσσερις μέρες μετά το τέλος της άσκησης.

Μια βιοχημική ουσία, η κρεατινική κινάση, που συνδέεται με τον καθυστερημένο μυϊκό πόνο δεν αυξήθηκε σχεδόν καθόλου στα παιδιά, αλλά ήταν σημαντικά αυξημένη μέχρι και 96 ώρες μετά το τέλος της άσκησης στους άνδρες, εξηγούν οι επιστήμονες.

Οι πιθανοί λόγοι της διαφοροποίησης στην απόκριση του πόνου μεταξύ των δύο ηλικιών πιθανόν να εντοπίζονται στο γεγονός ότι τα παιδιά έχουν λιγότερες μυϊκές ίνες ταχείας συστολής. Αυτές οι μυϊκές ίνες μας βοηθούν να τρέχουμε γρήγορα αλλά είναι και περισσότερο επιρρεπείς στον τραυματισμό. Επίσης, τα παιδιά έχουν μεγαλύτερη ελαστικότητα και αυτό ίσως να είναι ένας ακόμα λόγος για τη διαφορετική απόκριση, ενώ τα παιδιά δε μπορούν να παράγουν, σε απόλυτες τιμές, δύναμη αντίστοιχη με το μέγεθος του μυός.