Για καθολική κάλυψη των ανασφάλιστων πολιτών, μίλησε ο υπουργός Υγείας κ. Ανδρέας Ξανθός, αναφερόμενος στο νομοσχέδιο του Παράλληλου Προγράμματος και στην σχετική ρύθμιση που ψηφίστηκε το Σάββατο το βράδυ.

Όπως εξήγησε ο κ. Ξανθός, η κάλυψη των ανασφάλιστων είναι κοστολογημένη, καθώς υπάρχει έγκριση από το Γενικό Λογιστήριο του Κράτους, ενώ και οι Θεσμοί έχουν αποδεχτεί τη δημοσιονομική αποτύπωση των μέτρων. 

«Κλείνει ένας κύκλος ανασφάλειας για τους ανασφάλιστους συμπολίτες», τόνισε ο κ. Ξανθός, προσθέτοντας: «Δωρεάν ιατρική παρακολούθηση, εργαστηριακές εξετάσεις στις δημόσιες δομές, νοσηλεία χωρίς προεγκρίσεις, τριμελείς επιτροπές, χωρίς χρέωση νοσηλίων και αντιμετώπιση των φαρμακευτικών τους αναγκών όπως και οι ασφαλισμένοι».

Αναφορικά με άλλες ρυθμίσεις του νομοσχεδίου, όπως προμήθειες, προσλήψεις και κρίσεις γιατρών, ο υπουργός υπογράμμισε: «Διευκολύνει τις προσλήψεις, επιταχύνει τις κρίσεις των γιατρών, τους δίνει κίνητρα να πάνε σε άγονες νησιωτικές, προβληματικές περιοχές, ενισχύει τη λειτουργία εποπτευόμενων φορέων, όπως ο Ε.Ο.Φ , το ΕΚΑΒ κ.ά.».

Αναφερόμενος στις καθυστερήσεις στην υλοποίηση του χρονοδιαγράμματος, ο κ. Ξανθός σημείωσε: «Η χρονιά που μας πέρασε δεν ήταν μια χρονιά κανονικότητας, ούτε για τη χώρα, ούτε για την οικονομία, ούτε για το σύστημα υγείας. Νομίζω ότι τώρα τα πράγματα έχουν δρομολογηθεί. Υπάρχει το θέμα των προμηθειών, προετοιμάζουμε και εκεί μια αναδιοργάνωση του συστήματος, το οποίο είναι απόλυτα αποσυντονισμένο και οδηγεί συχνά στις ελλείψεις φθηνού υγειονομικού υλικού και αναλωσίμων».

Τέλος, σε ερώτηση για το αν το πάρτι συνεχίζεται με τις προμήθειες στις δημόσιες δομές υγείας ο υπουργός Υγείας, επεσήμανε: «Το σύστημα είναι διάτρητο και δεν έφτασε απ’ ότι φαίνεται ούτε η δημιουργία της επιτροπής προμηθείων υγείας, ούτε το Παρατηρητήριο τιμών, το οποίο έχει πάρα πολλά προβλήματα. Άρα, πρέπει, όχι μόνο να κλείσουμε τις τρύπες, αλλά να πάμε σε μια άλλη βάση η οποία θα διασφαλίζει και την ποιότητα των υλικών, τη γρήγορη ολοκλήρωση των διαγωνιστικών διαδικασιών και τη διασφάλιση των δημοσίων συμφερόντων».
